ԱՄՓՈՓԱԹԵՐԹ
«ՊԵՏԱԿԱՆ ՏԵՂԵԿԱՏՎԱԿԱՆ ՀԱՄԱԿԱՐԳԻ ԿԱՌԱՎԱՐՉԱԿԱՆ ՀԱՄԱԿԱՐԳԸ ՍՏԵՂԾԵԼՈՒ ԵՎ ԴՐԱ ԿԻՐԱՌՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
	1․ ՀՀ սահմանադրական դատարանի աշխատակազմ

	17․03․2026

	
	№ Մ-2951-2026

	Ի պատասխան Ձեր՝ N 01/09.1/1844-2026 գրությանը, հայտնում ենք, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ և դիտողություններ չունենք:
	Ընդունվել է ի գիտություն

	2․ Հեռուստատեսության և ռադիոյի հանձնաժողով
	18․03․2026

	
	№ Մ-3011-2026

	Ի պատասխան Ձեր 2026 թվականի մարտի 16-ի թիվ 01/09.1/1844-2026 գրության, հայտնում ենք, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ Հեռուստատեսության և ռադիոյի հանձնաժողովը դիտողություններ ու առաջարկություններ չունի։
	Ընդունվել է ի գիտություն

	3. Առողջապահական և աշխատանքի տեսչական մարմին
	19․03․2026

	
	№ Մ-3078-2026

	Հայտնում եմ, որ Առողջապահական և աշխատանքի տեսչական մարմնում ուսումնասիրվել է «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագիծը, որի վերաբերյալ առաջարկություններ չկան։
	Ընդունվել է ի գիտություն

	4. Քաղաքաշինության, տեխնիկական և հրդեհային անվտանգության տեսչական մարմին
	20.03.2026

	
	№ Մ-3115-2026

	1. Նախագծի 2-րդ կետի համաձայն՝ մինչև «Հանրային տեղեկությունների մասին» ՀՀ օրենքի ուժի մեջ մտնելը ստեղծված և գործող տվյալների շտեմարանների լիազորված մարմինները պարտավոր են պատրաստել տվյալների շտեմարանի փաստաթղթերը մինչև 2026 թվականի նոյեմբերի 1-ը: Սեմանտիկ նկարագրություններին վերաբերող տվյալները և Հավելված 1-ի 70-րդ կետում նշված տվյալները պետք է մուտքագրվեն ՊՏՀ կառավարչական համակարգ ոչ ուշ քան 2027 թվականի հոկտեմբերի 1-ը:
Սակայն նախագծի ընդունման հիմնավորման մեջ նշված է, որ գործող տվյալների շտեմարանների նշված կարգով սահմանված կարգով փաստաթղթավորման համար սահմանվում են կարգավորող դրույթներ և ժամկետներ, այն է՝ մինչև «Հանրային տեղեկությունների մասին» ՀՀ օրենքի ուժի մեջ մտնելը ստեղծված և գործող տվյալների շտեմարանների լիազորված մարմինները պարտավոր են պատրաստել տվյալների շտեմարանի փաստաթղթերը մինչև 2026 թվականի հուլիսի 1-ը: Սեմանտիկ նկարագրություններին վերաբերող տվյալները և 26-րդ կետում նշված տվյալները պետք է մուտքագրվեն ՊՏՀ կառավարչական համակարգ ամենաուշը մինչև 2027 թվականի հունվարի 1-ը:
Ուստի անհրաժեշտություն է առաջանում ժամկետների մասով լրամշակելու նախագիծը կամ նախագծի ընդունման հիմնավորումը։

2. Նախագծի 3-րդ կետում անհրաժեշտ է հստակեցնել, թե ո՞ր մարմին է հանդիսանում տեղեկատվական համակարգերի կարգավորողը («Հանրային տեղեկությունների մասին» օրենքի 3-րդ հոդվածի 1-ին մասի 2-րդ կետով, թե նշված օրենքի 1-ին հոդվածի 2-րդ մասով կամ 14-րդ հոդվածի 8-րդ մասով նախատեսված մարմնի վերաբերյալ է խոսքը)։

3.	 Նախագծի հավելվածի (այսուհետ՝ հավելված) 17-րդ կետի համաձայն՝ «(...) Եթե տվյալների շտեմարանի փաստաթղթերը ամբողջական չեն և չեն ներառում պահանջվող բոլոր տեղեկությունները, ապա սույն կարգի 12-րդ կետում նշված մարմինը հայտատուին ծանուցում է փաստաթղթերը չհաստատելու մասին:»։
Հաշվի առնելով, որ հավելվածի 12-րդ կետում նշված է 3 մարմին, ուստի առաջարկվում է հստակեցնել, թե հավելվածի 17-րդ կետում նշված ո՞ր մարմինն է հայտատուին ծանուցում փաստաթղթերը չհաստատելու մասին։





4.	Առաջարկվում է հավելվածի 20-րդ և 30-րդ կետերում նշել իրավական ակտ ընդունող մարմինը։ 

	1. Ընդունվել է




















2. Ընդունվել է





3. Ընդունվել է
Հավելվածի 16-րդ կետում կատարվել է հստակեցում՝ նախատեսելով, որ փաստաթղթերի չհաստատման մասին հայտատուին ծանուցում է տվյալների շտեմարանի փաստաթղթերը հաստատող՝ սույն կարգի 12-րդ կետում նշված համապատասխան մարմինը՝ իր իրավասությունների շրջանակում։

4. Չի ընդունվել
Նախագծում օգտագործված «համապատասխան իրավական ակտ» և «հիմք հանդիսացող իրավական ակտ» ձևակերպումները արդեն իսկ ենթադրում են իրավասու մարմնի կողմից դրա ընդունումը, ուստի իրավական ակտ ընդունող մարմնի լրացուցիչ նշումը նպատակահարմար չի համարվել՝ ձևակերպման ավելորդ ծանրաբեռնվածությունից խուսափելու նպատակով։

	5. Բարձրագույն դատական խորհուրդ

	20․03․2026

	
	№ Մ-3149-2026

	1․ Նկատի ունենալով այն հանգամանքը, որ Նախագծով նախատեսվում են պետական տեղեկատվական համակարգի (այսուհետ՝ ՊՏՀ) կառավարման ընդհանուր կառուցվածքն ու գործառութային շրջանակը, սակայն բացակայում է համակարգի հասանելիության ապահովման տեխնիկական կապուղիների հստակեցումը: Անվտանգ, վերահսկելի և շարունակական մուտքի մեխանիզմներ ապահովելու նպատակով՝ առաջարկվում է հստակեցնել ՊՏՀ հասանելիության իրականացման կապուղիները։
2. Հարկ է նկատել, որ ՊՏՀ կառավարման շրջանակում առանցքային նշանակություն է տրվում տվյալների շտեմարանների փոխգործելիությանը, մինչդեռ բացակայում է ցանցային փոխկապակցման եղանակների համապարփակ նկարագրությունը, ուստի առաջարկվում է հստակ սահմանել ՊՏՀ-ի հետ ցանցային կապի կազմակերպման ձևերը՝ ներառյալ լոկալ, առցանց և (կամ) համակցված լուծումների կիրառումը՝ նպատակ ունենալով ապահովել համակարգերի ինտեգրման արդյունավետությունն ու կայունությունը։

3. Նախագծով ՊՏՀ-ն դիտարկվում է որպես տվյալների և ծառայությունների փոխանակման միասնական միջավայր, սակայն դրանում չեն սահմանվում արտաքին հարթակների հետ ինտեգրման ինստիտուցիոնալ և տեխնիկական մեխանիզմները: Նշվածի հաշվառմամբ՝ առաջարկվում է ամրագրել «ADEL» («Armenian Data Exchange Layer») հարթակ մուտք գործելու, դրա միջոցով տվյալների փոխանակման իրականացման, ինչպես նաև համապատասխան իրավասությունների տրամադրման հստակ ընթացակարգերը։





4. Նախագծով նախատեսվում է տվյալների հասանելիության և կառավարման գործընթացների կազմակերպում, սակայն լիազորված անձանց մուտքի վերահսկման և հասանելիության կառավարման մեխանիզմները բավարար չափով հստակեցված չեն: Ուստի, առաջարկվում է սահմանել նույնականացման և վավերացման բազմաշերտ, հուսալի և անվտանգ ընթացակարգեր՝ ապահովելով տեղեկատվական անվտանգության և տվյալների պաշտպանության պահանջների լիարժեք պահպանումը։

5. Նկատի ունենալով այն հանգամանքը, որ Նախագծով նախատեսվում է նոր համակարգի ներդրում և հետագա շահագործում, սակայն բացակայում է դրա ֆինանսական ազդեցության գնահատումը՝ առաջարկվում է իրականացնել համակարգի ստեղծման, ներդրման, սպասարկման և շարունակական զարգացման հետ կապված ծախսերի համակողմանի գնահատում՝ ապահովելով ֆինանսական պլանավորման հիմնավորվածությունը և արդյունավետությունը։ 
	1. Չի ընդունվել
Կարգը վերաբերում է միայն ՊՏՀ կառավարչական համակարգին և ոչ դրա հասանելիությանը։ Առաջարկը կարգին չի վերաբերում։


2. Չի ընդունվել
Կարգավորվում է «Հանրային տեղեկությունների մասին» օրենքով և Կառավարության այլ որոշումներով (օրինակ՝ տվյալների փոխանակման շերտի մասով որոշումը և այլն)։


3. Ընդունվել է մասամբ։ 
Սահմանվել է, որ տվյալների փոխանակման շերտին միացման, դրա միջոցով տվյալների փոխանակման իրականացման և համապատասխան իրավասությունների տրամադրման կարգը սահմանվում է Ինքնավար մարմնի կողմից ընդունված իրավական ակտերով և տեխնիկական ուղեցույցներով։

4. Չի ընդունվել
Տվյալ հարցը կարգավորվում է ազգային նույնականացման շերտի միջոցով է։ Դուրս է սույն կարգի կարգավորման շրջանակից։



5. Չի ընդունվել 
Նշված հարցը վերաբերում է նախագծի ֆինանսատնտեսական հիմնավորմանը և դուրս է սույն կարգով կարգավորվող իրավական հարաբերությունների շրջանակից։


	6. ՀՀ հաշվեքննիչ պալատ 
	23.03.2026

	
	№ Մ-3205-2026

	Ի պատասխան նախարարության՝ 2026 թվականի մարտի 16-ի թիվ 01/09․1/1844-2026 գրության, ուսումնասիրելով «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագիծը, հայտնում ենք, որ Հաշվեքննիչ պալատն առաջարկություններ չունի։ 
	Ընդունվել է ի գիտություն

	7. Անշարժ գույքի կադաստրի պետական կոմիտե 
	25․03․2026

	
	№ Մ-3300-2026

	   Ի պատասխան Ձեր 2026 թվականի մարտի 16-ի N 01/09.1/1844-2026 գրության՝ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
   Առաջարկում ենք Նախագծի 1-ին կետով հաստատվող N 1 հավելվածի 12-րդ, 15-րդ, 16-րդ և 40-րդ կետերի կարգավորումները հստակեցնել՝ ելնելով այն հանգամանքից, որ տարածական տվյալների ոլորտը կարգավորվում է «Տարածական տվյալների մասին» օրենքի և հարակից այլ իրավական ակտերի դրույթներով։
   Միաժամանակ հայտնում ենք մեր պատրաստակամությունը մասնակցել նշված կետերի վերաբերյալ աշխատանքային քննարկումներին։
	Ընդունվել է

	8. ՀՀ հատուկ քննչական ծառայություն

	25․03․2026

	
	№ Մ-3297-2026

	Հայտնում ենք, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ ՀՀ հակակոռուպցիոն կոմիտեն իր լիազորությունների շրջանակներում առաջարկություններ չունի։
	Ընդունվել է ի գիտություն

	9. ՀՀ պետական եկամուտների կոմիտե / ՀՀ ՊԵԿ

	25․03․2026

	
	№ Մ-3295-2026

	Հայաստանի Հանրապետության պետական եկամուտների կոմիտեն քննարկել է «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» կառավարության որոշման նախագիծը, որի վերաբերյալ հայտնում ենք, որ նախագծում անհրաժեշտ է հսկատեցնել՝ արդյոք պետական տեղեկատվական համակարգի կառավարչական համակարգն իր մեջ ներառում է ՀՀ պետական եկամուտների կոմիտեի տվյալների շտեմարանում առկա տեղեկատվությունը։







Միաժամանակ, հայտնում ենք, որ նախագծի ուժի մեջ մտնելու դեպքում սահմանված դրույթները ենթադրում են ինտեգրման համար ծրագրային աշխատանքներ։ Ուստի նախագծի ուժի մեջ մտնելու ժամկետների վերաբերյալ հստակ դիրքորոշում հնարավոր է տրամադրել ինտեգրվող տվյալների գործիքակազմի և ծավալի հստակեցման դեպքում։
	Չի ընդունվել
Պետական տեղեկատվական համակարգի կառավարչական համակարգի բովանդակությունն ու կառուցվածքը սահմանված են «Հանրային տեղեկությունների մասին» օրենքի 12-րդ և 20-րդ հոդվածներով, և նախագիծը չի կարգավորում տվյալների շտեմարաններում առկա տեղեկատվության ներառման հարցը՝ խուսափելով օրենքով արդեն սահմանված դրույթների կրկնությունից։

Ընդունվել է ի գիտություն
Ինչ վերաբերում է ինտեգրման համար անհրաժեշտ ծրագրային աշխատանքներին և ժամկետներին, հայտնում ենք, որ նախագծով նախատեսված կարգավորումները կիրականացվեն փուլային եղանակով՝ յուրաքանչյուր մարմնի կողմից իրականացվող ինտեգրման ծավալին և տեխնիկական պատրաստվածությանը համապատասխան՝ առանց միաժամանակյա ամբողջական ինտեգրման պարտադիր պահանջի։

	10. Շուկայի վերահսկողության տեսչական մարմին

	25․03․2026

	
	№ Մ-3301-2026

	Ի պատասխան «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ Ձեր թիվ 01/09.1/1844-2026 գրության՝ ստորև ներկայացվում են հետևյալ առաջարկությունները․
1. Որոշման նախագծում միաժամանակ օգտագործվում են «Ինքնավար մարմին» և «Տեղեկատվական համակարգերի կարգավորման մարմին» եզրույթները նույն կառույցի համար:
Առաջարկվում է կիրառել միասնական տերմինաբանություն ողջ տեքստում:
2. Կարգի 5-րդ կետում օգտագործվող «Տվյալներ» հասկացությունը սահմանվում է որպես «անձնական, կամ այլ բնույթի տվյալներ»:
Առաջարկվում է այս սահմանումը համապատասխանեցնել «Հանրային տեղեկությունների մասին» օրենքի տերմինաբանությանը՝ խուսափելու համար հնարավոր տարընկալումներից, քանի որ «այլ բնույթի տվյալներ» ձևակերպումը չափազանց լայն է:
3.    «Որոշման նախագծի տեքստի և դրան կից ներկայացված Հիմնավորման միջև առկա են ժամկետների էական անհամապատասխանություններ, մասնավորապես. Որոշման նախագծի 2-րդ կետով տվյալների մուտքագրման վերջնաժամկետ է սահմանված 2027 թվականի հոկտեմբերի 1-ը, մինչդեռ Հիմնավորման մեջ նշված է 2026 թվականի հուլիսի 1-ը: Հավելված 1-ի 70-րդ կետով նախատեսված տվյալների մուտքագրման համար սահմանված է 2027 թվականի հոկտեմբերի 1-ը, սակայն Հիմնավորման մեջ նույն կարգավորման (հղում անելով 26-րդ կետին) համար նշված է 2027 թվականի հունվարի 1-ը:          
Առաջարկում ենք խմբագրել առկա հակասությունները, հստակեցնել ժամկետները, Որոշման նախագծում և Հիմնավորման մեջ սահմանել միասնական ու իրատեսական ժամանակացույց։
4. Կարգի 17-րդ կետում նշվում է, որ մարմինները չեն կարող հաստատել փաստաթղթերը «զգալի թերությունների» դեպքում: «Զգալի թերություն» եզրույթը ընդհանրական է և կարող է հանգեցնել կամայականությունների:
Առաջարկվում է սահմանել թերությունների կոնկրետ տեսակներ կամ չափանիշներ:
5. Որոշման նախագծով նախատեսված օգտատերերի աջակցության համակարգը նախատեսվում է ներդնել մինչև 2027 թվականի դեկտեմբերի 1-ը:
Առաջարկվում է այս աշխատանքները փուլային եղանակով սկսել ավելի վաղ՝ համակարգի փորձարկմանը և տվյալների սկզբնական մուտքագրմանը զուգահեռ:
Նախագծի վերաբերյալ այլ առաջարկություններ չկան։

	




1. Ընդունվել է




2. Ընդունվել է





3. Ընդունվել է











4. Ընդունվել է






5. Ընդունվել է ի գիտություն
Նախագծով սահմանված ժամկետները մշակված են հաշվի առնելով համակարգի ներդրման փուլային բնույթը և անհրաժեշտ տեխնիկական ու կազմակերպչական գործընթացները։

	11. Էկոնոմիկայի նախարարություն
	25․03․2026

	
	№ Մ-3318-2026

	Ուսումնասիրելով Ձեր 2026 թվականի մարտի 16-ի 01/09.1/1844-2026 գրությամբ ներկայացված «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագիծը՝ հայտնում ենք, որ ՀՀ էկոնոմիկայի նախարարությունը ներկայացված նախագծի վերաբերյալ դիտողություններ և առաջարկություններ չունի։
	Ընդունվել է ի գիտություն

	12. ՀՀ կրթության, գիտության, մշակույթի և սպորտի նախարարություն
	25․03․2026

	
	№ Մ-3315-2026

	Հայտնում եմ, որ ՀՀ կրթության, գիտության, մշակույթի և սպորտի նախարարությունը /այսուհետ՝ Նախարարություն/ քննարկել է «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագիծը /այսուհետ՝ Նախագիծ/, և առաջարկում է.
1. 	Փոխարինել Նախագծի Հավելված 1-ի 12-րդ, 14-րդ 40-րդ կետերում «ՀՀ արդարադատության նախարարության անձնական տվյալների պաշտպանության գործակալություն» բառերը` իրենց հոլովաձևերով, «Անձնական տվյալների պաշտպանության լիազոր մարմին» բառերով՝ համապատասխան հոլովաձևերով: Առաջարկությունը պայմանավորված է նրանով, որ «Անձնական տվյալների պաշտպանության մասին» օրենքի 24-րդ հոդվածի 1-ին մասի համաձայն՝ անձնական տվյալների պաշտպանությունն իրականացնում է լիազոր մարմինը, որը գործում է Հայաստանի Հանրապետության կառավարության որոշմամբ սահմանված կառուցվածքով՝ հաշվի առնելով, որ պետական կառավարման համակարգը հաճախակի ենթարկվում է փոփոխությունների և «լիազոր մարմին» եզրույթի օգտագործումը կօգնի ապահովել օրենսդրության կենսունակությունը պետական ապարատի բարեփոխումների ժամանակ:
2.	Ուղղել Նախագծի համարակալումը` Նախագծի Հավելված 1-ի 74-րդ կետին հաջորդող կետից սկսած,

3. հստակեցնել պատասխանատվության և հաշվետվողականության մեխանիզմները՝ սահմանելով ներգրավված մարմինների դերերն ու գնահատման չափանիշները,







4.    սահմանել տվյալների որակի և տեխնիկական միասնական ստանդարտներ՝ ապահովելու համատեղելիությունն ու տվյալների ճշտությունը,




5.    ուժեղացնել կիբեռանվտանգության պահանջները՝ ներառելով խոցելիությունների գնահատում և միջադեպերի արձագանքման ընթացակարգեր,









6.   ապահովել բաց տվյալների և «մեկ անգամ տրամադրման» սկզբունքի լիարժեք իրականացումը՝ նաև API-ների միջոցով հասանելիության ապահովմամբ։
	




1. Ընդունվել է












2. Ընդունվել է


3. Չի ընդունվել
Պատասխանատվության և վերահսկողության մեխանիզմները սահմանված են «Հանրային տեղեկությունների մասին» օրենքով, և դրանց լրացուցիչ կարգավորումը ենթաօրենսդրական ակտով նպատակահարմար չէ։ 

4. Չի ընդունվել
 Ստանդարտները սահմանում է Ինքնավար մարմինը, դրանց լրացուցիչ կարգավորումը ենթաօրենսդրական ակտով նպատակահարմար չէ ։

5. Չի ընդունվել 
Խոցելիությունների գնահատման, թեստավորման և միջադեպերի արձագանքման պահանջները սահմանված են «Հանրային տեղեկությունների մասին» օրենքով և այլ իրավական ակտերով, և դրանց լրացուցիչ կրկնությունը նախագծում նպատակահարմար չէ։

6. Չի ընդունվել
Նշված կարգավորումները արդեն նախատեսված են «Հանրային տեղեկությունների մասին» օրենքով, և նախագծում դրանք լրացուցիչ չեն կրկնվել։

	13. Միջուկային անվտանգության կարգավորման կոմիտե
	25․03․2026

	
	№ Մ-3309-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ ՀՀ միջուկային անվտանգության կարգավորման կոմիտեն դիտողություններ և առաջարկություններ չունի։
	Ընդունվել է ի գիտություն

	14. ՀՀ արտաքին գործերի նախարարություն

	26.03.2026

	
	№ Մ-3359-2026

	ՀՀ ԱԳ նախարությունը ներկայացված  «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին  որոշման նախագծի վերաբերյալ ներկայացնում է հետևյալ դիտարկումները և առաջարկները.
1․ Նախագծում տվյալների փոխանակման համար հիմնականում շեշտադրվում է XML ձևաչափը։ Թեև նախատեսված է նաև JSON-ի կիրառումը, նման մոտեցումը կարող է ժամանակի ընթացքում սահմանափակել համակարգի ճկունությունը և ստեղծել տեխնոլոգիական հնացման ռիսկեր։
Միջազգային արդի փորձը վկայում է, որ նման համակարգերը պետք է կառուցվեն տեխնոլոգիական չեզոքության սկզբունքի հիման վրա՝ հնարավորինս բացառելով դրանց կախվածությունը կոնկրետ տեխնոլոգիական լուծումներից։
Տեխնոլոգիական հնացման կանխարգելման նպատակով առաջարկվում է՝ ապահովել տվյալների ձևաչափերի նկատմամբ չեզոք մոտեցում (չսահմանել պարտադիր մեկ ձևաչափ), կիրառել «API-First» մոտեցում՝ ապահովելով համակարգերի հեշտ ինտեգրումը,  ներդնել տվյալների փոխանակման միասնական կառավարման ենթակառուցվածք (API Gateway), որը կապահովի անվտանգության միասնական մակարդակ, հասանելիության վերահսկում և համակարգերի ներդաշնակ աշխատանք։ 

2․ Միաժամանակ, նախագծով նախատեսված գրանցամատյանը հիմնականում ներկայացնում է համակարգերի վերաբերյալ ստատիկ տեղեկատվություն, որը ժամանակի ընթացքում կարող է կորցնել իր արդիականությունը և չարտացոլել համակարգերի իրական գործառնական վիճակը։
Պետական տեղեկատվական համակարգերի արդյունավետ և անխափան աշխատանքի ապահովման համար էական նշանակություն ունի իրական ժամանակում թարմացվող տեղեկատվության առկայությունը։  
Այս համատեքստում, «կենդանի» (դինամիկ) գրանցամատյանի ներդրման տեսանկյունից առաջարկվում է՝ ներդնել ավտոմատացված մշտադիտարկման համակարգ, որը կարտացոլի համակարգերի իրական վիճակը՝ ներառյալ աշխատունակությունը, արձագանքման արագությունը և ծանրաբեռնվածությունը, սահմանել ծառայությունների աշխատանքի նվազագույն որակի չափանիշներ (օրինակ՝ հասանելիության մակարդակ և արձագանքման առավելագույն ժամանակ), ապահովել նշված տվյալների որոշակի հրապարակայնություն՝ նպաստելով համակարգի թափանցիկության և հաշվետվողականության բարձրացմանը։

3․ Նախագծում նախատեսված է տվյալների օգտագործման հետագծելիության ապահովում, սակայն չի նախատեսվում տվյալների սուբյեկտի՝ քաղաքացու կողմից այդ տեղեկատվությանը հասանելիության հնարավորություն։ Արդյունքում քաղաքացին չի կարող պարզել, թե երբ, որ մարմնի կողմից և ինչ նպատակով են օգտագործվել իր անձնական տվյալները։
Միևնույն ժամանակ, ժամանակակից իրավական և տեխնոլոգիական մոտեցումները պահանջում են ապահովել տվյալների սուբյեկտի վերահսկողությունը իր անձնական տվյալների մշակման նկատմամբ։
Այս համատեքստում առաջարկվում է՝ ներդնել քաղաքացու «Թվային հետքի վերահսկողության մեխանիզմ: Քաղաքացիներին տրամադրել հնարավորություն տեսնելու, թե  որ մարմինն է օգտվել իրենց տվյալներից, երբ է դա տեղի ունեցել, ինչ իրավական հիմքով, ստեղծել համապատասխան գործիք (օրինակ՝ անձնական էլեկտրոնային էջում), միաժամանակ սահմանել սահմանափակումներ այն դեպքերի համար, երբ տվյալների բացահայտումը կարող է վնասել պետական անվտանգությանը կամ քննությանը։ 

4․ Ներկայումս տարբեր պետական մարմիններում նույն տվյալը կարող է անվանվել կամ կառուցվածքային առումով ներկայացվել տարբեր ձևերով (օրինակ՝ ՀՎՀՀ, Tax ID), ինչը էականորեն բարդացնում է տեղեկատվական համակարգերի փոխգործակցությունը և տվյալների արդյունավետ օգտագործումը։
Սեմանտիկ փոխգործելիության ապահովման նպատակով առաջարկվում է՝ ստեղծել տվյալների միասնական բառարան  (Data Dictionary), ներդնել մեխանիզմ, որը կապահովի տվյալների նույնականացումը տարբեր համակարգերում,  հնարավորության դեպքում կիրառել արհեստական բանականության գործիքներ՝ այդ գործընթացը հեշտացնելու համար՝ պահպանելով մարդկային վերահսկողությունը։ 

5․ Միաժամանակ, պետական տեղեկատվական համակարգերի հետ մասնավոր հատվածի արդյունավետ և անվտանգ ինտեգրման ապահովման նպատակով անհրաժեշտ է ստեղծել համապատասխան փորձարկման միջավայր։
Ելնելով վերոգրյալից, առաջարկվում է՝ ստեղծել փորձարկման (sandbox) միջավայր, որտեղ ֆինանսական տեխնոլոգիաների (FinTech) և պետական տեխնոլոգիաների (GovTech) ոլորտում գործող կազմակերպությունները հնարավորություն կունենան սինթետիկ (կեղծ) տվյալների հիման վրա փորձարկել իրենց համակարգերի ինտեգրումը պետական տվյալների շտեմարանների հետ՝ մինչև դրանց փաստացի գործարկումը, սահմանել տվյալների անվտանգության և գաղտնիության պահանջների խախտման համար պատասխանատվության հստակ և արդյունավետ մեխանիզմներ։

6․ Հաշվի առնելով, որ պետական տեղեկատվական համակարգերի անխափան աշխատանքի ապահովման համար էական նշանակություն ունի շահառուների ժամանակին իրազեկումը համակարգային խափանումների վերաբերյալ, առաջարկվում է՝ ներդնել ավտոմատացված ծանուցման համակարգ, որը հնարավորություն կտա շահառուներին ժամանակին տեղեկացնել ծառայությունների աշխատանքի խափանումների կամ դանդաղման մասին,  սահմանել ծանուցման տրամադրման չափանիշները և կարգը՝ կախված խափանման բնույթից, տևողությունից և ազդեցության շրջանակից։  
Վերոնշյալ առաջարկները միտված են պետական տվյալների գրանցամատյանի դասական մոդելից անցում կատարել դեպի «պետական տվյալների օպերացիոն համակարգ», որը ենթադրում է դինամիկ, ինքնակարգավորվող և անվտանգ միջավայրի ձևավորում, որտեղ տվյալները ծառայում են որպես պետական կառավարման արդյունավետության բարձրացման ակտիվ և ռազմավարական ռեսուրս։

	



1. Չի ընդունվել
XML / JSON ձևաչափերը նախատեսված են տվյալների / տվյալների փոխանակման մետատվյալների նկարագրության համար։ Տվյալների փոխանակման միասնական ենթակառուցվածքը սահմանվում է ՀՏՄ 20֊րդ հոդվածով և համապատասխան ենթաօրենսդրական։





2. Չի ընդունվել
Որոշման 29֊րդ և 30֊րդ կետերով սահմանվում է փոփոխությունների գրանցման անհրաժեշտությունը։  Մշտադիտարկման համակարգը վերաբերում է տվյալների փոխանակման շերտին և կարգավորվում համապատասխան կառավարության որոշմամբ։








3. Չի ընդունվել
Տվյալ առաջարկը վերաբերում է տվյալների փոխանակման շերտին և կարգավորվում է համապատասխան կառավարության որոշմամբ













4. Չի ընդունվել
Տվյալների դասակարգիչները (Data classifiers) կարգավորվում են «Հանրային տեղեկությունների մասին» օրենքի 20֊րդ հոդվածի՝ տվյալների դասակարգման համակարգի միջոցով։




5. Չի ընդունվել
Առաջարկը դուրս է տվյալ որոշման կարգավորման առարկայից։










6. Չի ընդունվել
Առաջարկը վերաբերում է տվյալների փոխանակման շերտին և կարգավորվում է համապատասխան կառավարության որոշմամբ



	15. ՀՀ հանրային ծառայությունները կարգավորող հանձնաժողով
	26․03․2026

	
	№ Մ-3367-2026

	ՀՀ հանրային ծառայությունները կարգավորող հանձնաժողովը «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ ու առարկություններ չունի։
	Ընդունվել է ի գիտություն

	16. Կրթության տեսչական մարմին
	26․03․2026

	
	№ Մ-3385-2026

	1.	Նախագծի հավելվածի 2-րդ բաժնի 6-րդ կետը լրացնել նոր` 8-րդ և 9-րդ ենթակետերով՝ հետևյալ բովանդակությամբ՝
«8. Տվյալների թափանցիկության և հաշվետվողականության սկզբունք՝ ՊՏՀ-ում իրականացվող բոլոր գործողություններն ու տվյալների մշակումը պետք է լինեն հասանելի, վերլուծելի և հաշվետվողական համապատասխան մարմինների և սահմանված կարգով քաղաքացիների համար, եթե սահմանափակումներ չկան։ Համակարգում պետք է պահպանվեն գործողությունների բոլոր հետագծերը, և հնարավոր լինի հետևել տվյալների փոփոխություններին, մուտքերին և տրամադրմանը:
9. Ծրագրային և տվյալային միջավայրի բաց ստանդարտների կիրառման սկզբունք՝ ՊՏՀ և տվյալների շտեմարանները պետք է նախագծվեն՝ օգտագործելով բաց և միջազգային ստանդարտներին համապատասխան տեխնոլոգիաներ, տվյալների փոխանակման, սեմանտիկ նկարագրությունների և API-ների համար։ Սա ներառում է XML/JSON ակտիվների, սեմանտիկ տիրույթների և ծառայությունների միջերեսների բաց և համատեղելի ձևաչափերի օգտագործումը։»:
2.	Նախագծի հավելվածի 4-րդ բաժնի 42-րդ կետը լրացնել նոր՝ 10-11-րդ ենթակետերով՝ հետևյալ բովանդակությամբ՝
«10. իրականացնում է սխալների և անջատումների ինքնաշխատ հայտնաբերում և ազդարարում:
11. մշակում և իրականացնում էլ ռիսկերի գնահատման և կառավարման մեխանիզմներ՝ ապահովելով ՊՏՀ ԿՀ-ի անխափան աշխատանքը արտակարգ իրավիճակներում, այդ թվում՝ տվյալների կրկնօրինակում, վերականգնման պլան և արագ արձագանքման մեխանիզմներ:»:

3.	Նախագծի հավելվածի 5-րդ բաժինը 45-րդ կետից հետո լրացնել նոր՝ 45.1-ին ենթակետով՝ հետևյալ բովանդակությամբ՝
«45.1 ներքին մոնիթորինգի և թեստավորման փուլ, որը ապահովում է համակարգի աշխատանքի ստուգումը:»:

4.	Նախագծի հավելվածի 5-րդ բաժնի 48-րդ կետը լրացնել հետևյալ բառերով՝
«, ինչպես նաև փոփոխությունների և վերականգնման պատմության ռեգիստր՝ շտեմարանների ամբողջականության և հետադարձ վերահսկողության համար:»:



5.	Նախագծի հավելվածի 5-րդ բաժինը 59-րդ կետից հետո լրացնել նոր՝ 6-րդ ենթակետով՝ հետևյալ բովանդակությամբ՝
«6) Հայտերի նկատմամբ կատարված հաստատումների, մերժումների կամ փոփոխությունների պատմությունը:»:







6.	Նախագծի հավելվածի 5-րդ բաժնի 60-րդ կետը լրացնել հետևյալ բառերով՝
«, ինչպես նաև  ծանուցումների ստացման և արձագանքման ժամանակացույցների վիճակագրությունը:»:






7.	Նախագծի հավելվածի 6-րդ բաժինը 72-րդ կետից հետո լրացնել նոր՝ 72.1-ին ենթակետով՝ հետևյալ բովանդակությամբ՝
«72.1 Թերությունների և սխալների վերաբերյալ հաղորդման մեխանիզմը պետք է հնարավորություն տա նաև ինքնաշխատ ծանուցել շտեմարանի կառավարիչին և ՊՏՀ ԿՀ համապատասխան օպերատորին։»:
8.	Նախագծի հավելվածի 6-րդ բաժինը 76-րդ կետից հետո լրացնել նոր՝ 76.1-ին ենթակետով՝ հետևյալ բովանդակությամբ՝
«76.1 Անվտանգության գնահատման և գործողությունների արձանագրությունները պետք է պահպանվեն ՊՏՀ ԿՀ ռեգիստրում՝ հետագա վերանայման և վերահսկողության նպատակով։»:

9.	Նախագծի հավելվածի 7-րդ բաժինը 77-րդ կետից հետո լրացնել նոր՝ 78-րդ կետով՝ հետևյալ բովանդակությամբ՝
«78․ Հասանելիության իրավունքները պետք է վերահսկվեն և արձանագրվեն մասնագետների կողմից, իսկ ցանկացած փոփոխություն պետք է լինի գրանցված և հետադարձ վերահսկելի։»:



10.	Նախագծի հավելվածի 6-րդ բաժնի 74-րդ կետից հետո անհրաժեշտ է վերանայել համարակալումը։
	1. Չի ընդունվել
Կարգավորվում է «Հանրային տեղեկությունների մասին» օրենքի կիրարկումն ապահովող միջոցառումների ցանկի 18-րդ կետով՝ «Պետական տեղեկատվական համակարգի տվյալների փոխանակման շերտի ստեղծման և կիրառման կարգը հաստատելու մասին» որոշմամբ։ 





2. Ընդունվել է









3. Չի ընդունվել
Առաջարկը վերաբերում է համակարգի տեխնիկական իրականացման փուլին։

4. Չի ընդունվել
Տվյալների և գործողությունների հետագծելիության ապահովման պահանջը արդեն նախատեսված է նախագծում, և դրա լրացուցիչ ամրագրումը նպատակահարմար չէ։

5. Չի ընդունվել
Տվյալ առաջարկը կարգավորվում է այլ որոշումներով։ ՊՏՀ կառավարչական համակարգն իր հերթին տվյալների շտեմարան է և կարգավորվում է տվյալների շտեմարանների վերաբերյալ այլ որոշումներով։

6. Չի ընդունվել
Ծանուցումների ենթառեգիստրում մուտքագրվող տվյալները բավարար են, որպեսզի տրամադրվի ծանուցումների ստացման և արձագանքման ժամանակացույցների վիճակագրություն։

7. Ընդունվել է
 




8. Չի ընդունվել
Տվյալ առաջարկը կարգավորվում է այլ որոշումներով։


9. Չի ընդունվել
Տեխնիկական պահանջները սահմանվում են առանձին կարգով՝ «Հանրային տեղեկությունների մասին» օրենքի հոդված 20, կետեր 1-ին և 2-րդ։

10. Ընդունվել է

	17. Քաղաքաշինության կոմիտե
	26․03․2026

	
	№ Մ-3394-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ ՀՀ քաղաքաշինության կոմիտեն առաջարկություններ և դիտողություններ չունի։
	Ընդունվել է ի գիտություն

	18. Բնապահպանության և ընդերքի տեսչական մարմին
	27.03.2026

	
	№ Մ-3418-2026

	Ի պատասխան Ձեր՝ 2026 թվականի մարտի 16-ի №01/09.1/1844-2026 գրության՝ հայտնում եմ, որ Բնապահպանության և ընդերքի տեսչական մարմինը «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ և դիտողություններ չունի։
	Ընդունվել է ի գիտություն

	19. Կոռուպցիայի կանխարգելման հանձնաժողով
	27․03․2026

	
	№ Մ-3456-2026

	Ի պատասխան Ձեր՝ 2026 թվականի մարտի 16-ի թիվ N 01/09.1/1844-2026 գրության՝ հայտնում եմ, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ Կոռուպցիայի կանխարգելման հանձնաժողովի կողմից առաջարկություններ և դիտողություններ առկա չեն:
	Ընդունվել է ի գիտություն

	20. Շրջակա միջավայրի նախարարություն

	27․03․2026

	
	№ Մ-3438-2026

	Ի պատասխան Ձեր 2026 թվականի մարտի 16-ի N 01/09.1/1844 գրության՝ հայտնում եմ, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Կառավարության որոշման նախագծի վերաբերյալ շրջակա միջավայրի նախարարությունն առաջարկություններ և դիտողություններ չունի։
	Ընդունվել է ի գիտություն

	21. Կենտրոնական ընտրական հանձնաժողով
	27․03․2026

	
	№ Մ-3464-2026

	Ձեր N 01/09.1/1844 գրությամբ ներկայացված՝ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ Նախագիծ) կապակցությամբ հայտնում ենք, որ ընտրությունների ժամանակահատվածում օրենսդրությանը համապատասխանեցնելու նպատակով տվյալների շտեմարանը և տվյալների շտեմարանում հավաքագրված տվյալների կազմի փոփոխությունները որոշ դեպքերում անհրաժեշտ է լինում կատարել սեղմ ժամկետներում։ Հետևաբար, առաջարկվում է «Պետական տեղեկատվական համակարգի կառավարչական համակարգը ստեղծելու և դրա կիրառման կարգ»-ի 32-րդ կետում ներառել բացառություն՝ Կենտրոնական ընտրական հանձնաժողովի տվյալների շտեմարանում իրականացվող անհրաժեշտ փոփոխությունների համար։
Ուստի, առաջարկում ենք Նախագծի հավելվածի 32-րդ կետը հետևյալ խմբագրությամբ․
«32․ Տվյալների շտեմարանը և տվյալների շտեմարանում հավաքագրված տվյալների կազմի փոփոխությունները, բացառությամբ ընտրությունների (հանրաքվեների) ժամանակ Կենտրոնական ընտրական հանձնաժողովի կողմից ներարկայացված տվյալների շտեմարանի և տվյալների շտեմարանում հավաքագրված տվյալների կազմի փոփոխությունների, ստանալուց հետո Ինքնավար մարմինը 20 աշխատանքային օրվա ընթացքում ստուգում է տվյալների շտեմարանի համապատասխանությունը տվյալների շտեմարանի փաստաթղթերում ներկայացված պայմաններին և ընթացակարգերին` համաձայն սույն կարգի 8-21-րդ կետերի: Ընտրությունների (հանրաքվեների) ժամանակ Կենտրոնական ընտրական հանձնաժողովի կողմից ներարկայացված տվյալների շտեմարանի և տվյալների շտեմարանում հավաքագրված տվյալների կազմի փոփոխություններիէ սույն կետով նշված ստուգումները կատարվում են այնպիսի ժամկետնորում, որ հնարավոր լինի պահպանել ընտրությունների (հանրաքվեների) կազմակերպման և անցկացման հիմնական միջոցառումների ժամանակացույցով սահմանված ժամկետները։»։
	Չի ընդունվել
Դուրս է կարգի կարգավորման շրջանակից։ 

	22. ՀՀ քննչական կոմիտե
 
	27․03․2026

	
	№ Մ-3451-2026

	Ի պատասխան Ձեր 16․03․2026թ․ թիվ 01/09.1/1844-2026 գրության՝ հայտնում եմ, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Հայաստանի Հանրապետության կառավարության որոշման նախագիծը քննարկվել է Հայաստանի Հանրապետության քննչական կոմիտեում, որի վերաբերյալ առաջարկություններ և դիտողություններ չունենք։
	Ընդունվել է ի գիտություն

	23. Պետական վերահսկողական ծառայություն
	30․03․2026

	
	№ Մ-3513-2026

	Ի պատասխան Ձեր` 2026 թվականի մարտի 16-ի թիվ 01/09.1/1844-2026 գրության՝ հայտնում ենք, որ ՀՀ պետական վերահսկողական ծառայությունը ներկայացված՝ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ և դիտողություններ չունի:
	Ընդունվել է ի գիտություն

	24. ՀՀ պաշտպանության նախարարություն
	30․03․2026

	
	№ Մ-3523-2026

	2026 թվականի մարտի 16-ի Ձեր N 01/09.1/1844-2026 գրության առնչությամբ հայտնում եմ, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Կառավարության որոշման նախագծի վերաբերյալ դիտողություններ և առաջարկություններ չունենք:
	Ընդունվել է ի գիտություն

	25. ՀՀ պետական պահպանության ծառայություն
	30․03․2026

	
	№ Մ-3521-2026

	Ի պատասխան Ձեր 2026 թվականի մարտի 13-ի N 01/09.1/1844-2026 գրության՝ հայտնում ենք, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ և դիտողություններ չունենք:
	Ընդունվել է ի գիտություն

	26. ՀՀ վիճակագրական կոմիտե (Արմստատ)

	30․03․2026

	
	№ Մ-3534-2026

	Ի պատասխան Ձեր 2026-03-16-ի N 01/09.1/1844-2026 գրության, սույնով առաջարկվում է «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ Նախագիծ) 2-րդ կետի բովանդակությունում, «... տվյալների շտեմարանների լիազորված մարմինները պարտավոր են պատրաստել... » բառերը փոխարինել «... տվյալների շտեմարանների լիազորված մարմինները, օրենքով նախատեսված դեպքում, պարտավոր են պատրաստել... » բառերով:
Հետևյալ առաջարկությունը պայմանավորված է ստորև ներկայացվող հիմնավորումներով.
Նախ «Պաշտոնական վիճակագրության մասին» ՀՀ օրենքի (այսուհետ՝ Օրենք) «Պաշտոնական Վիճակագրության հիմնարար սկզբունքները» խորագրով հոդված 6-ի 1-ին մասի 6) կետով սահմանված է «Վիճակագրական գաղտնիության և բացառապես վիճակագրական նպատակներով օգտագործման» սկզբունքը՝   «պաշտոնական վիճակագրություն արտադրողների կողմից ֆիզիկական և իրավաբանական անձանց վերաբերող՝ հավաքված կամ ստացված բոլոր անվանական տվյալների խիստ գաղտնիություն, ինչպես նաև բացառապես վիճակագրական նպատակներով դրանց օգտագործում»: Այդ սկզբունքն արտացոլված է նաև ՄԱԿ-ի «Պաշտոնական վիճակագրության հիմնարար սկզբունքներում» (ընդունված 2014 թ. հունվարի 29-ին ՄԱԿ-ի Գլխավոր Վեհաժողովի 68/261 Բանաձևով): Դա 6-րդ «Գաղտնիություն» սկզբունքն է. «Վիճակագրական մշակման համար վիճակագրական գործակալությունների կողմից հավաքագրված անհատական տվյալները` անկախ այն հանգամանքից, թե դրանք վերաբերում են ֆիզիկական կամ իրավաբանական անձանց, խիստ գաղտնի են և պետք է օգտագործվեն բացառապես վիճակագրական նպատակների համար»: Նույն Օրենքի որոշ հոդվածներում մանրամասնեցված են վիճակագրության գաղտնիության սկզբունքը: Այսպես. 
 Օրենքի 23-րդ հոդված՝ «Տվյալներ, որոնց վրա տարածվում է վիճակագրական գաղտնիության սկզբունքը», 24-րդ հոդվածի 1-ին մաս՝ «Պաշտոնական վիճակագրության բոլոր արտադրողներն ապահովում են անվանական տվյալների, գաղտնի ագրեգացված ցուցանիշների և վիճակագրության պաշտպանությունը, ինչպես նաև վիճակագրության պաշտպանությունը մինչև դրա տարածումը, և ձեռնարկում են անհրաժեշտ կարգավորիչ, վարչական, տեխնիկական և կազմակերպչական միջոցառումներ՝ կանխելու այդպիսի տվյալներին հասանելիությունը լիազորություն չունեցող անձանց կողմից» և  27-րդ հոդված՝ «Գաղտնիության պահպանման պարտավորագրերը»:
 Ըստ այդմ, Արմստատի կողմից ձևավորված այն տեղեկատվական շտեմարանները, որոնք պարունակում են անվանական տվյալներ, չեն կարող ինտեգրվել Պետական տեղեկատվական համակարգում, բացառությամբ Օրենքի 9-րդ «Պաշտոնական վիճակագրության այլ արտադրողները» հոդվածով նախատեսված այլ արտադրողների մասով, որոնց հետ խնդրո առարկա հարաբերությունները կարգավորվում են Օրենքի 25-րդ հոդվածի 4-րդ մասով նախատեսված դեպքերի:
Միաժամանակ Արմստատի կողմից ձևավորվող և վարվող այն տվյալների շտեմարանները, որոնցում առկա են ռեսպոնդենտների վերաբերյալ անվանական, հասցեական տեղեկություններ, նախատեսված չեն ֆիզիկական կամ իրավաբանական անձանց ծառայություններ մատուցելու համար:
	
Չի ընդունվել
ՊՏՀ Կառավարչական համակարգում պահպանվում են միայն շտեմարանները նկարագրող տվյալները (մետատվյալներ), առաջարկում խոսքը գնում է շտեմարաններում պահվող տվյալների մասին։

	27. Սննդամթերքի անվտանգության տեսչական մարմին

	31․03․2026

	
	№ Մ-3543-2026

	Հայտնում եմ, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Կառավարության որոշման նախագծի վերաբերյալ առաջարկություններ ու դիտողություններ չկան։
	Ընդունվել է ի գիտություն

	28. ՀՀ առողջապահության նախարարություն

	31․03․2026

	
	№ Մ-3537-2026

	Հայտնում եմ, որ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ և դիտողություններ չկան:
	Ընդունվել է ի գիտություն

	29. ՀՀ ներքին գործերի նախարարություն

	31․03․2026

	
	№ Մ-3556-2026

	Ի պատասխան Ձեր` 16.03.2026թ․ թիվ 01/09.1/1844-2026 գրության՝ ՀՀ ներքին գործերի նախարարությունում ուսումնասիրվել է «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագիծը, որի վերաբերյալ առաջարկություններ և առարկություններ չկան։
	Ընդունվել է ի գիտություն

	30. ՀՀ տարածքային կառավարման և ենթակառուցվածքների նախարարություն
	31․03․2026

	
	№ Մ-3564-2026

	ՀՀ տարածքային կառավարման և ենթակառուցվածքների նախարարությունը «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի  (այսուհետ՝ Նախագիծ) վերաբերյալ դիտողություններ և առաջարկություններ չունի։    
Հայտնում ենք, որ Նախագիծը քննարկման է ներկայացրել ՀՀ մարզպետների աշխատակազմեր և ենթակա մարմիններ: 
Տեղեկացնում ենք, որ ՀՀ մարզպետների աշխատակազմերի կողմից ներկայացված դիրքորոշումների համաձայն՝ վերջիններս դիտողություններ և առաջարկություններ չունեն:
Ներկայացվում է Պետական գույքի կառավարման կոմիտեի կողմից տրամադրված դիրքորոշումը և տեղեկացնում ենք, որ Ջրային և Քաղաքացիական ավիացիայի կոմիտեների կողմից ներկայացված դիրքորոշումների համաձայն՝ վերջիններս դիտողություններ և առաջարկություններ չունեն:

Ի կատարումն Ձեր 26․03․2026թ․ թիվ ԴԽ/21.1/11450-2026 հանձնարարականի՝ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ, ՀՀ ՏԿԵՆ պետական գույքի կառավարման կոմիտեն առաջարկում է, առաջնորդվելով «Նորմատիվ իրավական ակտերի մասին» օրենքի 11-րդ հոդվածի 1-ին մասի 6-րդ կետի և ՀՀ կառավարության 25․02․2021թ․ N 252-Լ որոշմամբ հաստատված Կառավարության աշխատակարգի 78-րդ կետի պահանջներով, նշել նաև Նախագծին կից ներկայացված հավելվածի վավերապայմանները։  
Միաժամանակ առաջարկում ենք, հետագա քայլերի պատշաճ ապահովման նպատակով, նախագիծը ներկայացնող մարմնի կողմից նախաձեռնել քննարկում։

	Ընդունվել է ի գիտություն
















Ընդունվել է։
Նախագծի համապատասխան դրույթում կատարվել է հստակեցում, մասնավորապես՝ Հավելված 1-ը ստրոագրում է վարչապետի աշխատակազմի ղեկավարը։

	31. ՀՀ մրցակցության և սպառողների շահերի պաշտպանության հանձնաժողով
	30․03․2026

	
	№ Մ-3535-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Կառավարության որոշման նախագծի (այսուհետ նաև՝ Նախագիծ) վերաբերյալ հայտնում ենք հետևյալը․
	Նախագծի հավելված 1-ի մի շարք դրույթներ վերաբերում են տվյալների շտեմարանների ստեղծմանը, տեղեկատվական համակարգերի միացմանը տվյալների փոխանակման միասնական շերտին, ինչպես նաև տվյալների մուտքագրմանը, թարմացմանը և փոխանակմանը։ Միևնույն ժամանակ, Նախագծի ընդունման անհրաժեշտության հիմնավորման համաձայն՝ Նախագծի ընդունման կապակցությամբ լրացուցիչ ֆինանսական միջոցների ներգրավման անհրաժեշտություն առկա չէ, պետական բյուջեի եկամուտների և ծախսերի ավելացում կամ նվազեցում չի նախատեսվում։
Նման պայմաններում պարզ չէ, թե ինչպես են ապահովվելու համապատասխան տեղեկատվական համակարգերի ստեղծման կամ միացման հետ կապված հարցերը, քանի որ դրանք առնվազն ենթադրում են ֆինանսական և տեխնիկական ռեսուրսների ներգրավում։

	Ընդունվել է ի գիտություն
Նախագծով նախատեսվող կարգավորումները չեն ենթադրում նոր տեղեկատվական համակարգերի պարտադիր ստեղծում կամ լրացուցիչ ենթակառուցվածքների ձևավորում, այլ ուղղված են առկա համակարգերի կարգավորմանը, փոխգործելիության ապահովմանը և միասնական կառավարման շրջանակի ձևավորմանը։
Նախագծի կիրարկումը նախատեսվում է իրականացնել համապատասխան մարմինների առկա ֆինանսական և տեխնիկական ռեսուրսների շրջանակում, իսկ անհրաժեշտ տեխնիկական աշխատանքները կիրականացվեն փուլային եղանակով՝ ըստ առաջնահերթությունների։

	32. ՀՀ աշխատանքի և սոցիալական հարցերի նախարարություն 
	01.04.2026

	
	№ Մ-3651-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ Աշխատանքի և սոցիալական հարցերի նախարարությունն առաջարկություններ և դիտողություններ չունի։
Միաժամանակ հայտնում եմ, որ Նախագիծն ուղարկվել է ««Նորք» սոցիալական ծառայությունների տեխնոլոգիական և իրազեկման կենտրոն» հիմնադրամ (այսուհետ՝ Հիմնադրամ)՝ կարծիք ստանալու նպատակով։ Հիմնադրամը պատասխան գրությամբ հայտնել է, որ Նախագծում  ներկայացված ժամկետները անիրատեսական են՝ հաշվի առնելով այս պահին Հիմնադրամի կողմից ներքին շտեմարանների և միջգերատեսչական կառույցների հետ տվյալների փոխանակման գույքագրման և վերանայման գործընթացները։
	Ընդունվել է ի գիտություն։
Միաժամանակ հայտնում ենք, որ Նախագծով սահմանված ժամկետները կրում են կարգավորող բնույթ և ուղղված են պետական տեղեկատվական համակարգի ներդրման փուլային և համակարգված իրականացմանը։
Նախագծի կիրարկումը նախատեսվում է իրականացնել փուլային եղանակով՝ հաշվի առնելով ներգրավված մարմինների տեխնիկական պատրաստվածությունը, առկա գործընթացները և ինտեգրման ծավալը։

	33. ՀՀ Ազգային անվտանգության ծառայություն
	02․04․2026

	
	№ Մ-3694-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ չկան։
	Ընդունվել է ի գիտություն

	34. ՀՀ արդարադատության նախարարություն
	27․04․2026

	
	№ Մ-4726-2026

	Ի պատասխան Ձեր՝ սույն թվականի մարտի 16-ի թիվ 01/09.1/1844-2026 գրության՝ հայտնում ենք, որ Արդարադատության նախարարությունն ուսումնասիրել է «Պետական տեղեկատվական համակարգի տվյալների փոխանակման շերտի ստեղծման և կիրառման կարգը հաստատելու մասին» Կառավարության որոշման նախագիծը (այսուհետ՝ Նախագիծ), որի վերաբերյալ ներկայացվում են հետևյալ դիտարկումներն ու առաջարկությունները․
1․ Նախագծում և Նախագծի 1-ին կետով հաստատվող կարգում (այսուհետ՝ Կարգ) կիրառվում է «պետական տեղեկատվական համակարգ» հասկացությունը՝ միաժամանակ օգտագործելով ինչպես դրա ամբողջական, այնպես էլ կրճատ՝ «ՊՏՀ» տարբերակը։ Այս առումով հարկ է նշել, որ «Նորմատիվ իրավական ակտերի մասին» օրենքի (այսուհետ՝ Օրենք) 21-րդ հոդվածի համաձայն՝ նորմատիվ իրավական ակտում հաճախակի կիրառվող երկար արտահայտությունները նույն նորմատիվ իրավական ակտում կարող են սահմանվել կրճատ տարբերակով իրավական ակտում առաջին իսկ կիրառումից հետո նախատեսելով կամ տվյալ արտահայտության սահմանումը, կամ փակագծերում նշելով կրճատ տարբերակը: Ելնելով օրենսդրական տեխնիկայի կանոնների պահանջներից՝ առաջարկվում է Նախագծում «պետական տեղեկատվական համակարգ» ձևակերպման առաջին իսկ կիրառումից հետո նախատեսել միայն դրա կրճատ տարբերակը և հետագա տեքստում կիրառել այն։ 
2․ Նկատի ունենալով, որ Նախագիծն ունի միայն մեկ հավելված, Նախագծի 1-ին և 2-րդ կետերում նպատակահարմար է Հավելված բառից հետո հանել համարակալումը, հակառակ պարագայում ստացվում է, որ Նախագծով պետք է նախատեսվեն նաև այլ հավելվածներ։
3․ Նախագծի 2-րդ կետի համաձայն՝ մինչև «Հանրային տեղեկությունների մասին» ՀՀ օրենքի ուժի մեջ մտնելը ստեղծված և գործող տվյալների շտեմարանների լիազորված մարմինները պարտավոր են պատրաստել տվյալների շտեմարանի փաստաթղթերը մինչև 2026 թվականի նոյեմբերի 1-ը: Սեմանտիկ նկարագրություններին վերաբերող տվյալները և Հավելված 1-ի 70-րդ կետում նշված տվյալները պետք է մուտքագրվեն ՊՏՀ կառավարչական համակարգ ոչ ուշ քան 2027 թվականի հոկտեմբերի 1-ը:
Նախագծի 3-րդ կետի համաձայն՝ ՊՏՀ-ի օգտատերերի հարցումների աջակցության համակարգը, որը հանդիսանում է կառավարչական համակարգի մաս և ներառում է միջադեպերի ու խնդիրների կառավարումը, փոփոխությունների կառավարման և մշտադիտարկման համակարգերը, տեղեկատվական համակարգերի կարգավորման մարմնի կողմից կներդրվի մինչև 2027 թվականի դեկտեմբերի 1-ը:
Նախագծով սահմանված է ժամկետային անհամապատասխանություն պետական մարմինների պարտավորությունների և այդ պարտավորությունների կատարմանը թվային եղանակով աջակցող գործիքակազմի ներդրման միջև: Ըստ Նախագծի՝ պետական մարմինները պարտավոր են մինչև 2026 թվականի նոյեմբերի 1-ը պատրաստել շտեմարանների փաստաթղթերը, իսկ մինչև 2027 թվականի հոկտեմբերի 1-ը մուտքագրել սեմանտիկ նկարագրությունները: Նախագծի 3-րդ կետով սահմանվում է, որ օգտատերերի հարցումների աջակցության համակարգը, որը ներառում է միջադեպերի և խնդիրների կառավարումը, կներդրվի միայն մինչև 2027 թվականի դեկտեմբերի 1-ը: Առաջարկվում է հաշվի առնել այն հանգամանքը, որ շուրջ 13 ամիս պետական մարմինները ստիպված են լինելու իրականացնել բարդ տեխնիկական աշխատանքներ առանց միջադեպերի և խնդիրների կառավարման միասնական թվային հարթակի: Սա կարող է հանգեցնել հաղորդակցության քաոսի, էլեկտրոնային նամակների և հեռախոսազանգերի միջոցով ոչ պաշտոնական աջակցության, ինչը չի կարող ապահովել Նախագծով պահանջվող թափանցիկությունը և արդյունավետությունը: 
Բացի այդ, Նախագծի 2-րդ կետում վերանայման կարիք ունի «շտեմարանների լիազորված մարմիններ» ձևակերպումը։









4. Նախագծի 3-րդ կետում «կներդրվի» բառն առաջարկվում է փոխարինել «ներդնել» բառով:
5․ Կարգի վերնագիրը ձևակերպված է հետևյալ կերպ՝ «Պետական տեղեկատվական համակարգի կառավարչական համակարգի և դրա կիրառման կարգ», մինչդեռ Կարգի 1-ին կետով սահմանվում են պետական տեղեկատվական համակարգի կառավարչական համակարգը, պետական տեղեկատվական համակարգի սպասարկման կարգը, տվյալների շտեմարանի գրանցման ընթացակարգը, տվյալների շտեմարանի ստեղծման կազմակերպչական պահանջները, ինչպես նաև տվյալների շտեմարանի տեխնիկական փաստաթղթերի համակարգման պայմաններն ու ընթացակարգը։ Այս առումով հարկ է նշել, որ Կարգը չի պարունակում դրույթներ, որոնք վերաբերում են պետական տեղեկատվական համակարգի կառավարչական համակարգի ստեղծմանը։ Ընդհակառակը, ՊՏՀ կառավարչական համակարգի ստեղծման վերաբերյալ կարգավորումները նախատեսված են Նախագծի դրույթներով և ոչ թե Կարգով։ Այս առումով Կարգի վերնագիրը լիարժեք կերպով չի արտացոլում դրա բովանդակությունը, ուստի՝ նպատակահարմար է վերանայել այն։ 
Բացի այդ, հարկ է նկատի ունենալ, որ Նախագծով ներկայացված իրավական ակտի ընդունման հիմքում դրվել է միայն «Հանրային տեղեկությունների մասին» օրենքի 20-րդ հոդվածի 2-րդ մասը, համաձայն որի՝ հիշյալ հոդվածի 1-ին մասում նշված աջակցող համակարգերն ստեղծվում (ձևավորվում) են Կառավարության որոշմամբ, եթե օրենքով այլ բան նախատեսված չէ: Կառավարությունը հաստատում է նշված համակարգերի կիրառման կարգերը (կանոնակարգերը), եթե օրենքով այլ բան նախատեսված չէ։ Նշված նորմից բխում է, որ Կարգով պետք է կարգավորվեն միայն պետական տեղեկատվական համակարգի կառավարչական համակարգի ստեղծման և կիրառման կարգի հետ կապված իրավահարաբերությունները: Մեջբերված լիազորող նորմը չի պարունակում տվյալների շտեմարաններին վերաբերող կարգավորումների նախատեսման հնարավորություն, մինչդեռ Կարգը հիմնականում կարգավորում է հենց շտեմարաններին վերաբերող իրավահարաբերությունները, վերջիններիս համար առաջադրում պահանջներ: Հաշվի առնելով վերոնշյալը՝ առաջարկվում է Կարգով նախատեսվող դրույթները բովանդակային և ծավալային առումով համապատասխանեցնել լիազորման այն շրջանակին, որից բխում է վերջինիս ընդունումը:
Նշվածի կապակցությամբ հարկ է նկատի ունենալ Սահմանադրության 6-րդ հոդվածի 2-րդ մասի պահանջն առ այն, որ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին:
Բացի այդ, կառուցվածքային տարրերի վերնագրերը, որոնցից բաղկացած է Կարգը, և դրանց բովանդակությունը նույնպես չեն համապատասխանում Կարգի 1-ին կետով սահմանվող շրջանակին, ուստի առաջարկվում է դրանք ևս համապատասխանեցնել լիազորող նորմով սահմանվող կարգավորման շրջանակին:

6․ Կարգի 2-րդ կետով սահմանվում է, որ ՊՏՀ կառավարչական համակարգը բաղկացած է պետական տեղեկատվական համակարգը կառավարող տեղեկատվական համակարգից և դրա կառավարման սկզբունքներից։ Այս առումով հարկ է ընդգծել, որ սկզբունքներն իրենց էությամբ հանդիսանում են ելակետային, հիմնարար դրույթներ, որոնք պետք է ծառայեն որպես ուղենիշ կառավարման իրականացման գործընթացում, այլ ոչ թե դիտվեն որպես կառավարման համակարգի կառուցվածքային բաղադրիչներ։
Հիշյալ կետի ձևակերպումից կարող է տպավորություն ստեղծվել, թե սկզբունքները ներառված են ՊՏՀ կառավարման համակարգի կառուցվածքում՝ որպես դրա բաղկացուցիչ մաս, մինչդեռ դրանք առավելապես կանոններ են, որոնց հիման վրա պետք է իրականացվի կառավարումը։
Վերոգրյալից ելնելով՝ նպատակահարմար է Նախագծի հետագա քննարկումներում անդրադառնալ նշված հարցին՝ հստակեցնելով սկզբունքների դերը և դրանց տեղը կարգավորման շրջանակում։
7․ Կարգի 3-րդ կետում կիրառվող այլ օրենքների և ենթաօրենսդրական նորմատիվ իրավական ակտերի համապատասխանության վերահսկման գործառույթը, ինչպես նաև ֆիզիկական անձանց տվյալների շտեմարան ձևակերպումներն անորոշ են և վերանայման ու հստակեցման կարիք ունեն։
8․ Կարգի 4-րդ կետով նախատեսված է, որ ՊՏՀ ԿՀ կառավարիչը «Տեղեկատվական համակարգերի կարգավորման մարմնի մասին» օրենքով նախատեսված հանձնաժողովն է (այսուհետ՝ Ինքնավար մարմին), մինչդեռ Կարգի 12-րդ կետով նախատեսված է, որ տվյալների շտեմարան ստեղծելիս կամ տվյալների շտեմարանում հավաքագրված տվյալների կազմում փոփոխություններ կամ լրացումներ կատարելիս տվյալների շտեմարանի կառավարիչը կամ մշակողը տվյալների շտեմարանի փաստաթղթերը ՊՏՀ ԿՀ-ի միջոցով միաժամանակ ներկայացնում է Ինքնավար մարմնի, ՀՀ արդարադատության նախարարության անձնական տվյալների պաշտպանության գործակալության, Կադաստրի կոմիտեի հաստատմանը: Հարկ է նկատել, որ նշված կարգավորումների համադրությունից առաջանում է իրավական անորոշություն, մասնավորապես՝ պարզ չէ, թե արդյոք տվյալների շտեմարանի կառավարիչը կամ մշակողը նույնացվում են Ինքնավար մարմնի անդամների հետ։ Վերոգրյալով պայմանավորված՝ առաջարկվում է վերանայել նշված ձևակերպումները՝ հստակ տարանջատելով սուբյեկտների կարգավիճակը և լիազորությունների շրջանակը։
9․ Կարգի 5-րդ կետի՝
1) 1-ին ենթակետում կիրառված է «և/կամ» ձևակերպումը, այսինքն՝ միաժամանակ օգտագործվում են երկու տարբեր իրավաբանական նշանակություն ունեցող շաղկապներ մեկ միասնական կառուցվածքում։ Այս կապակցությամբ հարկ է նշել, որ Օրենքի 16-րդ հոդվածով սահմանվում են նորմատիվ իրավական ակտերում շաղկապների կիրառման հստակ կանոնները՝ ուղղված նորմերի միատեսակ և միանշանակ ընկալման ապահովմանը։ Մասնավորապես՝ Օրենքը տարբերակում է «և» («ու») և «կամ» շաղկապների կիրառման դեպքերը՝ սահմանելով, թե որ պարագայում է անհրաժեշտ բոլոր պայմանների միաժամանակյա առկայությունը, և որ դեպքում՝ բավարար է դրանցից որևէ մեկի առկայությունը։
Հաշվի առնելով վերոգրյալը՝ առաջարկվում է հնարավորինս խուսափել «և/կամ» ձևակերպման կիրառությունից՝ իրավական որոշակիության և կանխատեսելիության բարձրացման տեսանկյունից նախապատվություն տալով հստակ և միարժեք ձևակերպումներին․ 





2) 6-րդ ենթակետով նախատեսված է, որ տվյալների շտեմարանը տվյալների համակարգված ամբողջություն է, որը ստեղծվում կամ մշակվում է պետական, տեղական ինքնակառավարման մարմինների կամ իրավաբանական կամ ֆիզիկական անձանց տեղեկատվական համակարգերում։ Այս կապակցությամբ հարկ է հստակեցնել, թե ինչ պետք է նկատի ունենալ ֆիզիկական անձի տեղեկատվական համակարգ ասելով․













3) 7-րդ ենթակետով նախատեսված է, որ տվյալի օբյեկտն անձ, առարկա, իրադարձություն կամ վերջիններիս միջև կապ է, որոնց մասին տեղեկատվական համակարգում տվյալներ են մշակվում։ Սույն հասկացության մեջ հստակեցման կարիք ունի կիրառվող կապ եզրույթը, քանի որ պարզ չէ, թե խոսքն անձի, առարկայի, իրադարձության միջև առաջացող ինչ կապի մասին է․
4) 9-րդ ենթակետում կիրառված մարդու համար ըմբռնելի փաստաթղթեր ձևակերպումն ընդհանրական է և ունի գնահատողական բովանդակություն, ուստի՝ առաջարկվում է վերաձևակերպել այն։











10․ Կարգի 6-րդ կետի՝
1) 1-ին ենթակետով սահմանված է օրինականության սկզբունքը: Միևնույն ժամանակ, Կարգի 7-րդ կետի համաձայն՝ ի հավելումն սույն բաժնում ամրագրված սկզբունքների՝ անձնական տվյալների մշակման նկատմամբ կիրառվում են «Անձնական տվյալների պաշտպանության մասին» օրենքով սահմանված սկզբունքները:
Հարկ է նշել, որ «Անձնական տվյալների պաշտպանության մասին» օրենքն արդեն իսկ սահմանում է օրինականության սկզբունքը, ընդ որում՝ վերջինիս ձևակերպումը որոշակիորեն տարբերվում է սույն ձևակերպումից: Այդ առումով հնարավոր հակասություններից խուսափելու նպատակով առաջարկվում է նոր սահմանվող սկզբունքի բովանդակությունը համապատասխանեցնել «Անձնական տվյալների պաշտպանության մասին» օրենքով սահմանված սկզբունքի բովանդակությանը։ Հիշյալ օրենքի հիմնարար սկզբունքներից բխում է նաև, որ տվյալներ մշակելիս պետք է պահպանվեն համաչափության և սուբյեկտների նվազագույն ներգրավման սկզբունքները, մինչդեռ Կարգում սահմանված չեն վերոգրյալ սկզբունքների կիրառման ապահովման առանձնահատկությունները․
















2) 6-րդ ենթակետով տվյալների փոխանակումը նախատեսված է որպես ծառայություն սկզբունք: Տարբեր տվյալների շտեմարանների միջև տվյալների փոխանակումն իրականացվում է տվյալների ծառայությունների միջոցով՝ ապահովելով փոխգործելիությունը և «մեկ հարցման» սկզբունքի իրականացումը, որի համաձայն՝ քաղաքացին կամ իրավաբանական անձը նույն տեղեկությունը պետական կամ տեղական ինքնակառավարման մարմիններին տրամադրում է միայն մեկ անգամ, իսկ այդ մարմինները ապահովում են տվյալների փոխանակումը սահմանված կարգով։
Գտնում ենք, որ սույն սկզբունքը վերաձևակերպման անհրաժեշտություն ունի: Նախ, անհասկանալի է, թե ինչ է նշանակում «տվյալների ծառայություն» եզրույթը, որը էական նշանակություն ունի ընդհանուր սկզբունքի էությունը բացահայտելու համար: Բացի այդ, «մեկ հարցման» սկզբունքն արդեն իսկ ամրագրված է «Հանրային տեղեկությունների մասին» օրենքով, հետևապես՝ առաջարկվում է խուսափել անհարկի կրկնություններից և հստակեցնել վերոնշյալ սկզբունքի բովանդակությունը։
11․ Կարգի 7-րդ և 13-րդ կետերում հղում է կատարվում Նախագծի բաժիններին, այն դեպքում, երբ Նախագծում բովանդակությամբ համասեռ կետերը միավորված են գլուխներում։ Հետևաբար, Նախագծում կիրառված հղումները ենթակա են վերանայման՝ օրենսդրական տեխնիկայի կանոններին համապատասխանեցնելու նպատակով՝ նկատի ունենալով Օրենքի 14-րդ հոդվածի կարգավորումներն առ այն, որ ենթաօրենսդրական նորմատիվ իրավական ակտերում բովանդակությամբ համասեռ կետերը կարող են միավորվել գլուխներում: Գլուխները կարող են միավորվել բաժիններում: (…) Նորմատիվ իրավական ակտի բաժիններն ու գլուխները համարակալվում են արաբական թվանշաններով: Բաժիններն ու գլուխներն ունենում են վերնագրեր, որոնք պետք է համապատասխանեն դրանց բովանդակությանը: Գլուխների և բաժինների վերնագրերը գրվում են մեծատառերով, և վերնագրերի վերջում որևէ կետադրական նշան չի դրվում:
12․ Կարգի 14-րդ կետի համաձայն՝ ՀՀ արդարադատության նախարարության անձնական տվյալների պաշտպանության գործակալությունը ստուգում և գնահատում է հավաքագրված տվյալների կառուցվածքի և աղբյուրների համապատասխանությունը «Անձնական տվյալների պաշտպանության մասին» ՀՀ օրենքի պահանջներին, մասնավորապես՝ տվյալների շտեմարանի տվյալներին հասանելիության սահմանափակումներ սահմանելու անհրաժեշտությունը կամ տվյալների շտեմարանի տվյալների բացահայտման պարտավորության կատարումը, ինչպես նաև՝ անձնական տվյալների մշակման պահանջների կատարումը: Այս առումով հարկ է նկատել, որ «Անձնական տվյալների պաշտպանության մասին» օրենքի 24-րդ հոդվածի 3-րդ մասի 8-րդ կետի համաձայն՝ անձնական տվյալների պաշտպանության լիազոր մարմինը ստուգում է տվյալներ մշակելու համար օգտագործվող սարքերը և փաստաթղթերը, այդ թվում՝ առկա տվյալները և համակարգչային ծրագրերը, բացառությամբ «Հանրային տեղեկությունների մասին» օրենքով պետական տեղեկատվական համակարգի և դրան միացված տվյալների շտեմարանների:
Վերոգրյալի համատեքստում հարց է առաջանում, թե արդյոք սույն Կարգով նման լիազորության ամրագրումը չի հանգեցնի իրավական կոլիզիայի։ Մասնավորապես, օրենքով հստակորեն սահմանված է, որ լիազոր մարմնի վերահսկողական գործառույթները չեն տարածվում պետական տեղեկատվական համակարգերի և դրանց միացված տվյալների շտեմարանների վրա, մինչդեռ Կարգով նախատեսվում է գործակալության կողմից տվյալների կառուցվածքի, աղբյուրների և մշակման գործընթացների ստուգում և գնահատում, ինչը բովանդակային առումով կարող է ընդգրկել հենց այն ոլորտը, որը օրենքով բացառված է վերահսկողությունից։ Այս առումով հնարավոր է առաջանա իրավական անորոշություն՝ կապված լիազոր մարմնի իրավասությունների ծավալի հետ, ինչպես նաև վտանգ՝ իրավական ակտերի միջև հակասության ձևավորման, ինչով պայմանավորված՝ առաջարկվում է քննարկվող դրույթները վերանայել:
Հարկ է նշել նաև, որ Կարգով սահմանված չեն «Անձնական տվյալների պաշտպանության մասին» օրենքի 3-րդ հոդվածի 1-ին մասի 2-րդ կետով նախատեսված անձնական տվյալների մշակման տեսակների ընթացակարգերը, մասնավորապես՝ անձնական տվյալները հավաքելը կամ ամրագրելը կամ մուտքագրելը կամ համակարգելը կամ կազմակերպելը կամ պահպանելը կամ օգտագործելը կամ վերափոխելը կամ վերականգնելը կամ փոխանցելը կամ ուղղելը կամ ուղեփակելը կամ ոչնչացնելը կամ այլ գործողություններ կատարելը։
13․ Կարգի 16-րդ կետով նախատեսված է, որ սույն կարգի 12-րդ կետում նշված մարմինները տվյալների շտեմարանի ստեղծման փաստաթղթերը ստանալուց հետո ուսումնասիրում և հաստատում կամ մերժում են դրանք՝ մերժման դեպքում ներկայացնելով համապատասխան գրավոր հիմնավորում։ Միևնույն ժամանակ, Կարգի 22-րդ կետով սահմանված է, որ տվյալների շտեմարանի կազմում փոփոխությունների կատարման մերժման դեպքում եզրակացությամբ նշվում են մերժման պատճառները։ Հարկ է նշել, որ սույն կետերում հստակեցված չեն տվյալների շտեմարանի ստեղծման հաստատման և մերժման, ինչպես նաև տվյալների շտեմարանի կազմում փոփոխությունների կատարման մերժման հիմքերը, ինչն ինքնին կարող է հանգեցնել իրավասու մարմինների կողմից հայեցողական լիազորություններ դրսևորելուն։ Միևնույն ժամանակ, հարկ է նկատել, որ մի պարագայում մերժման հիմքերի առկայության դեպքում ներկայացվում է գրավոր հիմնավորում, մյուս պարագայում՝ եզրակացություն, ինչը խաթարում է կարգավորումների միատեսակ կիրառելիությունը, ուստի, նկատի ունենալով Օրենքի 15-րդ հոդվածի 2-րդ մասի պահանջները, առաջարկվում է վերանայել վերոնշյալ ձևակերպումները։



14․ Կարգի 23-րդ կետով սահմանվում է, որ առանց կարգի 12-րդ կետով նախատեսված հաստատումների տվյալների շտեմարանի ստեղծման վերաբերյալ Կառավարության համապատասխան որոշման նախագիծ չի կարող մշակվել, ինչպես նաև չի կարող փոփոխվել տվյալների շտեմարանի տվյալների կազմը։ Այս առումով նպատակահարմար է ուշադրություն հրավիրել այն հանգամանքի վրա, որ նշված ձևակերպումը կարող է առաջացնել այնպիսի ընկալում, թե սահմանվում են որոշակի նախապայմաններ, որոնք առնչվում են Կառավարության կողմից իր իրավասությունների իրականացման գործընթացին։ Մինչդեռ ենթաօրենսդրական կարգավորումներով նախատեսվող պահանջները ցանկալի է ձևակերպել այնպես, որ դրանք չընկալվեն որպես Կառավարության լիազորությունների իրացման սահմանափակում Կառավարության մեկ այլ որոշմամբ: Հաշվի առնելով վերոգրյալը՝ առաջարկվում է վերանայել նշված դրույթի ձևակերպումը: 
15․ Կարգի 39-րդ կետով նախատեսվում է, որ տվյալների շտեմարանի գործունեությունը դադարեցնելուց առաջ ընդունվում է որոշում՝ դրանում պարունակվող տվյալների այլ տվյալների շտեմարան փոխանցման, արխիվացման կամ ոչնչացման վերաբերյալ։
Միաժամանակ, Նախագծի կարգավորումներից կարելի է ենթադրել, որ նշված որոշումն ընդունելու իրավասությունը վերապահված է տվյալների շտեմարանի կառավարչին։ Այնուամենայնիվ, տվյալ հարցը հստակորեն կարգավորված չէ, ինչի հետևանքով կարող է առաջանալ իրավասության անորոշություն։ Այս կապակցությամբ նպատակահարմար է ուղղակիորեն սահմանել, թե որ սուբյեկտին է պատկանում տվյալ որոշումն ընդունելու իրավասությունը՝ ապահովելով նորմի հստակությունն ու միանշանակ կիրառելիությունը։
16․ Կարգի 35-րդ կետով սահմանված է, որ եթե տվյալների շտեմարանի փոփոխությունները կապված չեն տվյալների շտեմարանում հավաքագրված տվյալների կազմի հետ, ապա անհրաժեշտ չէ այդ փոփոխությունները համակարգել սույն կարգի 8-21-րդ կետերում ներկայացված ընթացակարգին համապատասխան: Անհրաժեշտ է հստակեցնել, թե տվյալների շտեմարանում ինչ բնույթի փոփոխությունները կարող են դիտարկվել որպես տվյալների կազմին չվերաբերող։ 









17․ Կարգի 36-րդ կետում կիրառվող այլ իրավական ակտերով ձևակերպումն ունի ընդհանրական բնույթ, ուստի, անհրաժեշտ է վերանայել այն՝ որոշակիացնելով կիրառելի իրավական ակտերի շրջանակը։









18․ Կարգի 39-րդ կետում կիրառվող որոշված գործողության կատարման ձևակերպումն առաջարկվում է վերանայել՝ հստակ նշելով, որ խոսքը վերաբերում է տվյալների փոխանցման կամ ոչնչացման գործընթացի իրականացմանը։

19․ Կարգի 40-րդ կետով սահմանված է, որ Ինքնավար մարմինը և ՀՀ արդարադատության նախարարության անձնական տվյալների պաշտպանության գործակալությունն իրավունք ունեն պահանջել տվյալների փոխանցում կամ ոչնչացում՝ իրենց կողմից լիազորված պաշտոնատար անձանց ներկայությամբ: Այս կապակցությամբ հստակեցման կարիք ունի, թե վերոնշյալ պահանջն իրագործելուն ուղղված գործընթացն ինչպես է իրականացվելու, մասնավորապես՝ լիազորված պաշտոնատար անձանց ներկայության ապահովումն ինչ ձևաչափով է կազմակերպվելու։

20․ Կարգի 4-րդ գլխով սահմանված են Ինքնավար մարմնի գործառույթները ՊՏՀ ԿՀ անխափան գործունեությունը և անվտանգությունն ապահովելու շրջանակներում: Միևնույն ժամանակ հարկ է ընդգծել, որ «Տեղեկատվական համակարգերի կարգավորման մարմնի մասին» օրենքի 15-րդ հոդվածի համաձայն՝ Հանձնաժողովն իր գործունեությունն իրականացնում է Հայաստանի Հանրապետության Սահմանադրությանը, սույն օրենքին և այլ իրավական ակտերին համապատասխան և իր գործառույթներն ու լիազորություններն իրականացնելիս ինքնուրույն է։
Բացի այդ, նույն օրենքի 16-րդ հոդվածով սահմանվում են Հանձնաժողովի լիազորություններն, ինչպես նաև այն, որ Հանձնաժողովը իրականացնում է օրենքով նախատեսված այլ լիազորություններ։
Վերոգրյալ կարգավորումներից բխում է, որ Հանձնաժողովի լիազորությունները կարող են սահմանվել և ընդլայնվել բացառապես օրենքով, մինչդեռ սույն Նախագիծը հանդիսանում է ենթաօրենսդրական նորմատիվ իրավական ակտ և չի կարող նախատեսել օրենքով չսահմանված նոր լիազորություններ կամ գործառույթներ, ինչով պայմանավորված՝ առաջարկվում է հստակեցնել նշված դրույթները: 








21․ Կարգի 51-րդ կետի 1-ին ենթակետով նախատեսված է, որ ՊՏՀ ԿՀ շտեմարանների ենթառեգիստրում մուտքագրվում են տվյալների շտեմարանի ստեղծման և տվյալների մշակման համար հիմք հանդիսացող տվյալները, այդ թվում՝ հիմնավորող օրենսդրության անվանումը։ Այս կապակցությամբ հարկ է հստակեցնել, թե ինչ հիմնավորող օրենսդրության մասին է խոսքը՝ հնարավոր տարընկալումից խուսափելու համար։ Բացի այդ, հարկ է նկատել, որ «հիմնավորող օրենսդրություն» եզրույթը շատ լայն է և իրավական ակտերում չի կիրառվում։ 
22․ Կարգի 57-րդ կետի 7-րդ ենթակետում կիրառված հաստատման մեթոդաբանություն եզրույթն անորոշ է և վերանայման կարիք ունի։ 
23. Կարգի 55-րդ կետի 5-րդ ենթակետի համաձայն՝ ՊՏՀ ԿՀ կոնտակտային անձանց ենթառեգիստրում մուտքագրված կոնտակտային անձանց ընդհանուր տվյալների շարքում պետք է նշվի անդամի կոնտակտային անձի դերը: Առաջարկվում է հստակեցնել «անդամի կոնտակտային անձի դերը» ձևակերպումը:
24. Կարգի 76-րդ կետի համաձայն՝ ՊՏՀ-ի անվտանգության մակարդակը միջին (ցածր, չափավոր, չափավոր), որը պարտադիր հաշվի է առնվում կիբեռանվտանգության միջոցառումների մշակման և իրականացման ժամանակ։ Նշված դրույթներում անվտանգության չափավոր մակարդակի կրկնությունը բովանդակային մտքի շփոթ է առաջացնում, ուստի, առաջարկվում է վերանայել այն:
25․ Կարգի 76-րդ կետից հետո անհրաժեշտ է վերանայել կետերի համարակալման հաջորդականությունը։
26. Օրենքի 15-րդ հոդվածի 1-ին մասի համաձայն՝ նորմատիվ իրավական ակտերում պետք է կիրառվեն նորմատիվ իրավական ակտերով արդեն իսկ սահմանված կամ հանրածանոթ հասկացություններ և տերմիններ։ Միևնույն ժամանակ, նույն հոդվածի 3-րդ մասը սահմանում է, որ այն դեպքերում, երբ ակտում օգտագործվում են նոր, բազմիմաստ կամ առանց լրացուցիչ պարզաբանման միանշանակ չընկալվող հասկացություններ կամ տերմիններ, ինչպես նաև երբ այլ նորմատիվ իրավական ակտերով նույն հասկացություններին տրված է այլ բովանդակություն, տվյալ ակտով անհրաժեշտ է սահմանել դրանց՝ ակտի նպատակներից և բովանդակությունից բխող հստակ սահմանումները։ Ընդ որում, նման սահմանումները պետք է ձևակերպվեն այնպես, որ ապահովեն դրանց միատեսակ և միանշանակ ընկալումն ու կիրառումը։
Վերոգրյալ իրավակարգավորումների լույսի ներքո հարկ է նշել, որ Կարգում կիրառվում են մի շարք հասկացություններ, որոնց բովանդակությունը սահմանված չէ և որոնք իրենց բնույթով չեն կարող համարվել ինքնին հասկանալի կամ միանշանակ ընկալելի։ Մասնավորապես, խոսքը վերաբերում է «սեմանտիկ նկարագրություն», «տվյալների շտեմարան մշակող», «տվյալների մատակարար» հասկացություններին։
Այս համատեքստում նշված հասկացությունների սահմանումների բացակայությունը կարող է հանգեցնել դրանց տարակերպ մեկնաբանությունների և, որպես հետևանք, իրավական անորոշության։ Հետևաբար, իրավական որոշակիության ապահովման նպատակով առաջարկվում է Կարգում նախատեսել վերոնշյալ հասկացությունների սահմանումները։
27. Նախագծի հիմնավորման մեջ նշվում է, որ գործող տվյալների շտեմարանների՝ սույն կարգով սահմանված փաստաթղթավորման նպատակով նախատեսվում են կարգավորող դրույթներ և ժամկետներ, համաձայն որոնց՝ մինչև «Հանրային տեղեկությունների մասին» ՀՀ օրենքի ուժի մեջ մտնելը ստեղծված և գործող տվյալների շտեմարանների լիազորված մարմինները պարտավոր են պատրաստել տվյալների շտեմարանի փաստաթղթերը մինչև 2026 թվականի հուլիսի 1-ը, իսկ սեմանտիկ նկարագրություններին վերաբերող տվյալները և 26-րդ կետում նշված տվյալները մուտքագրել ՊՏՀ կառավարչական համակարգ՝ մինչև 2027 թվականի հունվարի 1-ը։
Մինչդեռ Նախագծի 2-րդ կետով սահմանվում է, որ մինչև «Հանրային տեղեկությունների մասին» ՀՀ օրենքի ուժի մեջ մտնելը ստեղծված և գործող տվյալների շտեմարանների լիազորված մարմինները պարտավոր են պատրաստել տվյալների շտեմարանի փաստաթղթերը մինչև 2026 թվականի նոյեմբերի 1-ը, իսկ սեմանտիկ նկարագրություններին վերաբերող տվյալները և Հավելված 1-ի 70-րդ կետում նշված տվյալները մուտքագրել ՊՏՀ կառավարչական համակարգ՝ ոչ ուշ, քան մինչև 2027 թվականի հոկտեմբերի 1-ը։
Վերոգրյալից բխում է, որ Նախագծի հիմնավորման և տեքստի միջև առկա են անհամապատասխանություններ թե՛ սահմանված ժամկետների, թե՛ համապատասխան կետերի հղումների մասով։ Մասնավորապես, հիմնավորման մեջ վկայակոչվում է 26-րդ կետը, մինչդեռ Նախագծի 2-րդ կետում հղում է կատարվում Կարգի 70-րդ կետին։ Ուստի՝ առաջարկվում է հիմնավորման մեջ համապատասխան ձևակերպումները և հղումները համապատասխանեցնել Նախագծով նախատեսված կարգավորումներին։ 
Միաժամանակ, հայտնում ենք, որ Նախագիծը Օրենքի 6-րդ հոդվածով նախատեսված կարգով պետական-իրավական փորձաքննության ներկայացնելու դեպքում ԱՆ իրավական ակտերի փորձաքննության գործակալության կողմից դրա վերաբերյալ կտրամադրվի փորձագիտական եզրակացություն:

	






1. Ընդունվել է














2. Ընդունվել է




3. Ընդունվել է մասամբ
«Շտեմարանների լիազորված մարմիններ» փոխարինվել է «շտեմարանների կառավարիչներ» ձևակերպմամբ։
Միաժամանակ հայտնում ենք, որ Նախագծի 3-րդ կետով նախատեսված՝ ՊՏՀ-ի օգտատերերի հարցումների աջակցության համակարգը հանդիսանում է կառավարչական համակարգի առանձին օժանդակ բաղադրիչ և դրա ներդրման ժամկետը չի սահմանափակում պետական մարմինների կողմից տվյալների շտեմարանների փաստաթղթավորման և սեմանտիկ նկարագրությունների մուտքագրման գործընթացների իրականացումը։
Նշված գործընթացները բխում են «Հանրային տեղեկությունների մասին» օրենքի անցումային դրույթներից և կարող են իրականացվել մինչև աջակցության ենթահամակարգերի ամբողջական ներդրումը՝ կիրառելով համապատասխան կազմակերպչական և տեխնիկական միջոցներ։
Նախագծով սահմանված ժամկետները չեն բացառում աջակցության գործիքների, խորհրդատվական մեխանիզմների և տեխնիկական փոխգործակցության փուլային կիրառումը մինչև միասնական աջակցության համակարգի ամբողջական ներդրումը։

4. Ընդունվել է

5. Ընդունվել է մասամբ
Կարգի վերնագիրը վերանայվել է՝ դրանից հանելով «ստեղծման» ձևակերպումը։
«Հանրային տեղեկությունների մասին» օրենքի 20-րդ հոդվածի 2-րդ մասը պետք է դիտարկել նույն օրենքի 14-րդ և 26-րդ հոդվածների համակարգային փոխկապակցվածության շրջանակում։ Նախագծով նախատեսված՝ տվյալների շտեմարանների գրանցման, փաստաթղթավորման, համապատասխանության գնահատման և փոխգործելիության հետ կապված կարգավորումները հանդիսանում են պետական տեղեկատվական համակարգի կառավարչական համակարգի կիրառման և բնականոն գործունեության ապահովման անբաժանելի բաղադրիչներ։ Այս առումով տվյալների շտեմարաններին վերաբերող կարգավորումները չեն հանդիսանում ինքնուրույն իրավակարգավորումներ, այլ կրում են կազմակերպչական և ընթացակարգային բնույթ՝ ուղղված օրենքով նախատեսված միասնական թվային միջավայրի, տվյալների փոխգործելիության և պետական տեղեկատվական համակարգի կառավարման գործնական ապահովմանը։ Հետևաբար, Նախագծով նախատեսված կարգավորումները չեն դուրս գալիս լիազորող նորմի շրջանակներից և համապատասխանում են Սահմանադրության 6-րդ հոդվածի 2-րդ մասի պահանջներին։


6. Ընդունվել է
















7. Ընդունվել է




8. Ընդունվել է
















9. 
1) Չի ընդունվել
Հայտնում ենք, որ «և/կամ» ձևակերպումը տվյալ դեպքում կիրառվել է՝ կարգավորման բովանդակությունը լիարժեք արտացոլելու նպատակով, քանի որ խոսքը վերաբերում է այն դեպքերին, երբ տվյալները կարող են ինչպես գրանցվել, այնպես էլ մշակվել, ներառյալ՝ այդ գործողությունների միաժամանակյա իրականացումը։ Տվյալ համատեքստում «և/կամ» ձևակերպումը չի առաջացնում իրավական անորոշություն կամ բազմիմաստություն, իսկ դրա փոխարինումը միայն «և» կամ միայն «կամ» շաղկապով կարող է անհարկի սահմանափակել նորմի կիրառման շրջանակը։
2) Չի ընդունվել
«Ֆիզիկական անձանց տեղեկատվական համակարգեր» ձևակերպումը բխում է «Հանրային տեղեկությունների մասին» օրենքի 13-րդ և 14-րդ հոդվածների կարգավորումներից, որոնցով նախատեսվում է ոչ պետական տեղեկատվական համակարգերի ստեղծման և պետական տեղեկատվական համակարգին միացման հնարավորություն նաև ֆիզիկական անձանց համար։ Հետևաբար, լրացուցիչ սահմանման անհրաժեշտություն առկա չէ։

3) Ընդունվել է





4) Չի ընդունվել
«Մարդու համար ըմբռնելի փաստաթղթեր» ձևակերպումը կիրառվել է տեխնիկական և գործնական իմաստով՝ մեքենայաընթեռնելի նկարագրություններից տարբերակելու նպատակով և տվյալ համատեքստում չի առաջացնում իրավական անորոշություն կամ գնահատողական կիրառման ռիսկ։

10. 
1) Չի ընդունվել
Կարգի 6-րդ կետով սահմանված օրինականության սկզբունքը վերաբերում է ՊՏՀ շրջանակում տվյալների մշակման կազմակերպչական և գործառնական հիմքերին, մինչդեռ «Անձնական տվյալների պաշտպանության մասին» օրենքով սահմանված օրինականության սկզբունքը վերաբերում է անձնական տվյալների մշակման իրավաչափության ընդհանուր պահանջներին։ Այս առումով նշված կարգավորումները կարգավորում են տարբեր իրավահարաբերություններ և չեն գտնվում հակասության մեջ։ Միաժամանակ, Կարգի 7-րդ կետով արդեն իսկ նախատեսված է, որ անձնական տվյալների մշակման նկատմամբ կիրառվում են «Անձնական տվյալների պաշտպանության մասին» օրենքով սահմանված սկզբունքները, ներառյալ՝ համաչափության և նվազագույն ներգրավման սկզբունքները, ուստի դրանց կրկնակի ամրագրումը Կարգում անհրաժեշտ չէ։

2) Ընդունվել է

















11. Ընդունվել է











12. Ընդունվել է մասամբ
Կարգի 14-րդ կետի ձևակերպումը հստակեցվել է՝ բացառելու համար դրա մեկնաբանումը որպես «Անձնական տվյալների պաշտպանության մասին» օրենքի 24-րդ հոդվածի 3-րդ մասի 8-րդ կետով նախատեսված վերահսկողական լիազորությունների իրականացում։
Միաժամանակ, Կարգի 14-րդ կետով նախատեսված գործառույթները վերաբերում են տվյալների շտեմարանի ստեղծման կամ փոփոխության շրջանակում ներկայացվող փաստաթղթերի և տվյալների կառուցվածքի՝ անձնական տվյալների պաշտպանության օրենսդրության պահանջներին համապատասխանության նախնական գնահատմանը և չեն ներառում պետական տեղեկատվական համակարգերի կամ դրանց միացված տվյալների շտեմարանների նկատմամբ վերահսկողական միջոցառումների իրականացում։









13. Ընդունվել է մասամբ
Կարգի 16-րդ և 22-րդ կետերի ձևակերպումները հստակեցվել են՝ մերժման վերաբերյալ կիրառվող ձևակերպումների միասնականությունն ապահովելու նպատակով։ Միաժամանակ, մերժման հիմքերը բխում են Կարգով նախատեսված տեխնիկական, իրավական և ընթացակարգային պահանջների չպահպանման հանգամանքից, ուստի դրանց սպառիչ թվարկումը Կարգում նախատեսված չէ՝ հաշվի առնելով տվյալների շտեմարանների բազմազանությունը և գնահատման առարկայի տեխնիկական բնույթը։

14. Ընդունվել է













15. Ընդունվել է











16. Ընդունվել է մասամբ
Կարգի 35-րդ կետի ձևակերպումը հստակեցվել է՝ տվյալների կազմին չվերաբերող փոփոխությունների շրջանակն առավել որոշակի դարձնելու նպատակով։
Միաժամանակ, տվյալների շտեմարանների տեխնիկական առանձնահատկությունների բազմազանությամբ պայմանավորված՝ նման փոփոխությունների սպառիչ թվարկումը նպատակահարմար չէ։

17. Ընդունվել է մասամբ
Կարգի 36-րդ կետի ձևակերպումը հստակեցվել է՝ կիրառելի իրավական ակտերի շրջանակն առավել որոշակի արտացոլելու նպատակով։
Միաժամանակ, տվյալ ոլորտում կիրառելի իրավական ակտերի շրջանակը կարող է փոփոխվել և համալրվել, ուստի սպառիչ թվարկման սահմանումը նպատակահարմար չէ։

18. Ընդունվել է




19. Ընդունվել է









20.  Ընդունվել է մասամբ
Կարգի 4-րդ գլխի առանձին ձևակերպումներ հստակեցվել են՝ ընդգծելու համար, որ Կարգով չեն սահմանվում Ինքնավար մարմնի նոր լիազորություններ, այլ կարգավորվում է օրենքով նախատեսված լիազորությունների իրականացման կազմակերպական և ընթացակարգային շրջանակը ՊՏՀ ԿՀ գործունեության ապահովման համատեքստում։
Միաժամանակ, Կարգով նախատեսված գործառույթները բխում են «Հանրային տեղեկությունների մասին» օրենքի և «Տեղեկատվական համակարգերի կարգավորման մարմնի մասին» օրենքի կարգավորումներից և չեն հանդիսանում օրենքով չնախատեսված նոր լիազորությունների սահմանում։

21. Ընդունվել է







22. Ընդունվել է


23. Ընդունվել է



24. Ընդունվել է





25. Ընդունվել է

26. Ընդունվել է մասամբ
Կարգում կիրառվող առանձին հասկացությունների ձևակերպումները հստակեցվել են (Կարգի 5-րդ կետ)։
Միաժամանակ հայտնում ենք, որ Կարգում կիրառվող մի շարք հասկացություններ կրում են տեխնիկական և գործառնական բնույթ և կիրառվում են տեղեկատվական համակարգերի ոլորտում ընդունված մասնագիտական նշանակությամբ, ուստի բոլոր եզրույթների առանձին սահմանումների ամրագրումը նպատակահարմար չէ։ 








27. Ընդունվել է





























	35. ՀՀ մարդու իրավունքների պաշտպան 
	

	
	№ 

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի (այսուհետ՝ նաև Նախագիծ) վերաբերյալ ՀՀ մարդու իրավունքների պաշտպանի աշխատակազմի նկատառումները հանգում են հետևյալին․
Նախագծով առաջարկվող լուծումները Պաշտպանի աշխատակազմում նախևառաջ դիտարկվել է ՀՀ Սահմանադրության և «Մարդու իրավունքների պաշտպանի մասին» ՀՀ սահմանադրական օրենքի լույսի ներքո։
Այսպես, ՀՀ Սահմանադրության 191-րդ հոդվածի 1-ին մասին համաձայն՝ Մարդու իրավունքների պաշտպանն անկախ պաշտոնատար անձ է, որը հետևում է պետական և տեղական ինքնակառավարման մարմինների ու պաշտոնատար անձանց, իսկ Մարդու իրավունքների պաշտպանի մասին օրենքով սահմանված դեպքերում` նաև կազմակերպությունների կողմից մարդու իրավունքների և ազատությունների պահպանմանը, նպաստում է խախտված իրավունքների և ազատությունների վերականգնմանը, իրավունքներին ու ազատություններին առնչվող նորմատիվ իրավական ակտերի կատարելագործմանը: «Մարդու իրավունքների պաշտպանի մասին» ՀՀ սահմանադրական օրենքի համաձայն՝ Պաշտպանն իր լիազորություններն իրականացնելիս անկախ է, առաջնորդվում է միայն Սահմանադրությամբ, սույն օրենքով և Հայաստանի Հանրապետության միջազգային պայմանագրերով: Պաշտպանի գործունեությանը օրենքով չնախատեսված ցանկացած միջամտություն արգելվում է: Պաշտպանին դիմելը կամ Պաշտպանի միջամտությունը չի կարող հանգեցնել բողոք ներկայացրած անձի համար որևէ անբարենպաստ հետևանքի կամ անհավասար վերաբերմունքի կամ սպառնալիքի: Պաշտպանին ուղղված բողոքները և այլ փաստաթղթերը, ինչպես նաև Պաշտպանի հարցումները կամ նրա կողմից ուղարկվող այլ փաստաթղթեր ենթակա չեն ստուգման կամ գրաքննության:  Մինչև բողոքի վերաբերյալ Պաշտպանի կողմից վերջնական որոշման ընդունումը քննարկման ենթակա բողոքները կամ դրանց բովանդակությունը հրապարակման ենթակա չեն, բացառությամբ այն դեպքերի, երբ դրանք արդեն հրապարակված են բողոքը ներկայացնողի կամ այլ անձանց կողմից: Իր գործունեության ընթացքում դիմողի կամ այլ անձի մասին իրեն հայտնի դարձած տվյալները Պաշտպանը կարող է հրապարակել միայն այդ անձանց գրավոր համաձայնությամբ: Խորհրդատվության շրջանակում ձեռք բերված տեղեկությունները և անձնական տվյալները ենթակա չեն հրապարակման առանց անձի գրավոր համաձայնության: Կանխարգելման ազգային մեխանիզմի կարգավիճակի շրջանակներում ձեռք բերված տեղեկությունները ենթակա են պաշտպանության: Անձնական տվյալները ենթակա չեն հրապարակման՝ առանց անձի գրավոր համաձայնության (հոդվածներ՝ 5, 9, 10, 16, 18, 28):
Վերոգրյալի հաշվառմամբ՝ Մարդու իրավունքների պաշտպանի աշխատակազմը Նախագծի վերաբերյալ ներկայացնում է հետևյալ նկատառումները և առաջարկությունները.
1. Նախագծով հանրային իշխանության բոլոր մարմինները դիտարկվել են նույն հարթությունում՝ առանց հաշվի առնելու նրանց (այդ թվում՝  սահմանադրական անկախ մարմինների, կոնկրետ դեպքում՝ Մարդու իրավունքների պաշտպանի) սահմանադրաիրավական կարգավիճակը, լիազորություններն ու գործառույթները։
Մարդու իրավունքների պաշտպանը սահմանադրական անկախ մարմին է, և այս համատեքստում հարց է առաջանում՝ արդյոք կարելի՞ է նրա ներքին տվյալային կառավարման վրա Նախագծով առաջարկվող մոտեցումներով և ծավալով պարտադիր ռեժիմ սահմանել։ Սա կարող է սահմանադրական և օրենսդրական խնդիր առաջացնել։ Եթե Նախագծի մոտեցումն այն է, որ ՄԻՊ-ի տվյալների շտեմարանները, դիմումների համակարգերը, գործավարական հոսքերը կամ բողոքների վերաբերյալ տեղեկությունները պարտադիր անհրաժեշտ է ներառել պետական տեղեկատվական համակարգի կառավարչական համակարգում (ՊՏՀ ԿՀ) այնպես, որ արտաքին մարմինները վերահսկեն, տեսանելիություն ունենան կամ հաստատեն, ապա դա կարող է հակասել ՄԻՊ-ի սահմանադրական անկախությանը և խորհրդապահության սկզբունքով աշխատանքի երաշխիքներին, ՄԻՊ-ի՝ «մի վնասիր» գործունեության սկզբունքին, ինչպես նաև «Մարդու իրավունքների պաշտպանի մասին» ՀՀ սահմանադրական օրենքի վերոնշյալ դրույթներին։


2. Ինչպես նշվեց, մինչև բողոքի վերաբերյալ Պաշտպանի կողմից վերջնական որոշման ընդունումը քննարկման ենթակա բողոքները կամ դրանց բովանդակությունը հրապարակման ենթակա չեն։ Դիմողի մասին տվյալները կարող են հրապարակվել միայն անձի գրավոր համաձայնությամբ։
Եթե ՊՏՀ ԿՀ-ում պետք է մուտքագրվեն շտեմարանի տեսակները, հավաքվող տվյալների կազմը, կոնտակտային անձինք, մուտքային/ելքային տվյալներ կամ այլ տեղեկատվություն (ով դիմեց, երբ, ինչ թեմաով), ապա ՄԻՊ դեպքում պետք է զգուշանալ, որ տվյալների բացահայտման ռիսկ չառաջանա։ Օրինակ՝ քրեակատարողական հիմնարկներից, զորամասերից դիմում-բողոքներ, ոստիկանության դեմ բողոքներ, երեխաների իրավունքների կամ ընտանեկան բռնության և այլ զգայուն հարցերի մասին հաղորդումներ։ Տեղեկությունների բացահայտումը կարող է ուղղակիորեն վնասել ՄԻՊ գործունեության սկզբունքներին։
Վերոնշյալից բացի, նախագծային քննարկումներում  անհրաժեշտ է նկատի ունենալ նաև այն, որ Պաշտպանի գործունեությանը օրենքով չնախատեսված ցանկացած միջամտություն արգելվում է։ Նախագծային լուծումներով ստացվում է, որ կառավարության որոշմամբ (ենթաօրենսդրական ակտով), ի թիվս այլ մարմինների, ՄԻՊ-ի համար ևս սահմանվում են ներքին տեղեկատվական համակարգերի կառավարման կանոններ։ Պաշտպանի գործունեությանը օրենքով չնախատեսված ցանկացած միջամտության արգելքի իմպերատիվ պահանջի լույսի ներքո անհրաժեշտ է նկատի ունենալ, որ նման միջամտությունը պետք է նախատեսված լինի բացառապես օրենքով, այլ ոչ թե Կառավարության որոշմամբ։
3. Սույն Նախագծի շրջանակում ևս մեկ անգամ ենք ընդգծում անձնական տվյալների պաշտպանության կարևորությունը։ Այս հարցին մանրամասն անդրադարձ ենք կատարել «Պետական տեղեկատվական համակարգի տվյալների փոխանակման շերտի ստեղծման և կիրառման կարգը հաստատելու մասին» ՀՀ կառավարության որոշման նախագծի շրջանակում։
4. Ամփոփելով վերոգրյալը կարևոր ենք համարում արձանագրել հետևյալը.
Նախագծով առաջարկվող կարգավորումները ՄԻՊ-ի նկատմամբ կարող է կիրառվել միայն շատ սահմանափակ և անկախությանը չվնասող ձևով։ Լայն, պարտադիր, վերահսկողական կիրառումը կարող է բախվել սահմանադրական օրենքի դրույթներին։
ՄԻՊ-ը պատրաստ է մասնակցել միասնական թվային միջավայրին, սակայն իր սահմանադրական անկախությանը, խորհրդապահությանը և «մի´ վնասիր» գործունեության սկզբունքին համահունչ հատուկ կարգավիճակով։ Ուստի, ՄԻՊ-ի մասով Նախագծում անհրաժեշտ է սահմանել հատուկ կարգավորում և բացառություններ։ ՄԻՊ-ը պետք է լինի համակարգի գործընկեր, այլ ոչ թե ենթակա։
Հետևաբար, Նախագծում առաջարկվում է նախատեսել կարգավորում այն մասին, որ Մարդու իրավունքների պաշտպանի նկատմամբ սույն որոշումը կիրառվում է նրա կարգավիճակը սահմանող օրենքին չհակասող մասով, և «Մարդու իրավունքների պաշտպանի մասին» ՀՀ սահմանադրական օրենքի դրույթները գերակա են որոշման կարգավորման նկատմամբ։
Ամրագրել, որ ՄԻՊ-ի դիմում-բողոքների, քննությունների, խորհրդատվության և NPM տվյալային համակարգերը չեն ենթարկվում ընդհանուր ռեժիմին։
ՄԻՊ-ին հասանելի տվյալները պետական տեղեկատվական համակարգի կառավարչական համակարգում ներառելը կարող է իրականացվել բացառապես Պաշտպանի համաձայնությամբ և նրա ինստիտուցիոնալ անկախության երաշխիքների պահպանմամբ՝ սահմանադրական, օրենսդրական և միջազգային չափորոշիչների խստիվ պահպանմամբ։
	













































1. Չի ընդունվել
Նախագիծը չի սահմանափակում Մարդու իրավունքների պաշտպանի սահմանադրական կարգավիճակը, լիազորությունները կամ գործունեության անկախությունը և չի նախատեսում Պաշտպանի գործունեության նկատմամբ վերահսկողական կամ միջամտող մեխանիզմներ։ Նախագծով սահմանվող կարգավորումները կրում են բացառապես կազմակերպական և տեխնիկական բնույթ և ուղղված են պետական տեղեկատվական համակարգերի փոխգործելիության, անվտանգության և համատեղելիության ապահովմանը։

2. Չի ընդունվել
Նախագիծը չի նախատեսում Մարդու իրավունքների պաշտպանի վարույթների, բողոքների կամ խորհրդապահական տեղեկությունների բովանդակային հասանելիություն պետական տեղեկատվական համակարգի կառավարչական համակարգի միջոցով։ 














3. Ընդունվել է ի գիտություն





4. Չի ընդունվել
Նախագծով նախատեսված կարգավորումները հավասարապես կիրառվում են պետական մարմինների նկատմամբ և չեն նախատեսում Մարդու իրավունքների պաշտպանի նկատմամբ օրենքով չնախատեսված վերահսկողության կամ միջամտության մեխանիզմներ։ Հետևաբար, Մարդու իրավունքների պաշտպանի համար առանձին բացառությունների կամ հատուկ կարգավորումների սահմանման անհրաժեշտություն առկա չէ։


	36. ՀՀ արդարադատության նախարարություն

	№ Մ-5203-2026

	Պետական-իրավական փորձաքննության եզրակացություն

«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը․
1.	Նախագծում և Նախագծի 1-ին կետով հաստատվող կարգում (այսուհետ՝ Կարգ) կիրառվում է «պետական տեղեկատվական համակարգ» հասկացությունը՝ միաժամանակ օգտագործելով ինչպես դրա ամբողջական, այնպես էլ կրճատ՝ «ՊՏՀ» տարբերակը։ Այս առումով հարկ է նշել, որ «Նորմատիվ իրավական ակտերի մասին» օրենքի 21-րդ հոդվածի համաձայն՝ նորմատիվ իրավական ակտում հաճախակի կիրառվող երկար արտահայտությունները նույն նորմատիվ իրավական ակտում կարող են սահմանվել կրճատ տարբերակով իրավական ակտում առաջին իսկ կիրառումից հետո նախատեսելով կամ տվյալ արտահայտության սահմանումը, կամ փակագծերում նշելով կրճատ տարբերակը: Ելնելով օրենսդրական տեխնիկայի կանոնների պահանջներից՝ առաջարկվում է Նախագծում «պետական տեղեկատվական համակարգ» ձևակերպման առաջին իսկ կիրառումից հետո նախատեսել միայն դրա կրճատ տարբերակը և հետագա տեքստում կիրառել այն։ 
2.	Նկատի ունենալով, որ Նախագիծն ունի միայն մեկ հավելված, Նախագծի 2-րդ կետում անհրաժեշտ է Հավելված բառից հետո հանել համարակալումը։ 
3.	Նախագծի նախաբանում, 2-րդ և 3-րդ կետերում «օրենքի» բառից առաջ կիրառվող «Հայաստանի Հանրապետության» և «ՀՀ» բառերն ու հապավումն առաջարկում ենք հանել՝ նկատի ունենալով «Նորմատիվ իրավական ակտերի մասին» օրենքի 18-րդ հոդվածի 3-րդ մասի դրույթները։
4.	Նախագծի 2-րդ կետի համաձայն՝ մինչև «Հանրային տեղեկությունների մասին» ՀՀ օրենքի ուժի մեջ մտնելը ստեղծված և գործող տվյալների շտեմարանների լիազորված մարմինները պարտավոր են պատրաստել տվյալների շտեմարանի փաստաթղթերը մինչև 2026 թվականի նոյեմբերի 1-ը՝ օրենքով սահմանված սահմանափակումների պահպանմամբ: Սեմանտիկ նկարագրություններին վերաբերող տվյալները և Հավելվածի 70-րդ կետում նշված տվյալները պետք է մուտքագրվեն ՊՏՀ կառավարչական համակարգ ոչ ուշ քան 2027 թվականի հոկտեմբերի 1-ը:
Նախագծի 3-րդ կետի համաձայն՝ ՊՏՀ-ի օգտատերերի հարցումների աջակցության համակարգը, որը հանդիսանում է կառավարչական համակարգի մաս և ներառում է միջադեպերի ու խնդիրների կառավարումը, փոփոխությունների կառավարման և մշտադիտարկման համակարգերը, տեղեկատվական համակարգերի կարգավորող մարմնի կողմից կներդրվի մինչև 2027 թվականի դեկտերմբերի 1-ը:
Հարկ է նշել, որ Նախագծով սահմանված է ժամկետային անհամապատասխանություն պետական մարմինների պարտավորությունների և այդ պարտավորությունների կատարմանը թվային եղանակով աջակցող գործիքակազմի ներդրման միջև: Ըստ Նախագծի՝ պետական մարմինները պարտավոր են մինչև 2026 թվականի նոյեմբերի 1-ը պատրաստել տվյալների շտեմարանների փաստաթղթերը, իսկ մինչև 2027 թվականի հոկտեմբերի 1-ը մուտքագրել սեմանտիկ նկարագրությունները: Նախագծի 3-րդ կետով սահմանվում է, որ օգտատերերի հարցումների աջակցության համակարգը, որը ներառում է միջադեպերի և խնդիրների կառավարումը, կներդրվի միայն մինչև 2027 թվականի դեկտեմբերի 1-ը: Առաջարկվում է հաշվի առնել այն հանգամանքը, որ շուրջ 13 ամիս պետական մարմինները ստիպված են լինելու իրականացնել բարդ տեխնիկական աշխատանքներ առանց միջադեպերի և խնդիրների կառավարման միասնական թվային հարթակի: Սա կարող է հանգեցնել հաղորդակցության քաոսի, էլեկտրոնային նամակների և հեռախոսազանգերի միջոցով ոչ պաշտոնական աջակցության, ինչը չի կարող ապահովել Նախագծով պահանջվող թափանցիկությունը և արդյունավետությունը: 
Բացի այդ, Նախագծի 2-րդ կետում վերանայման կարիք ունի «շտեմարանների լիազորված մարմիններ» ձևակերպումը։ Միաժամանակ, պարզաբանման կարիք ունի նաև, թե «օրենքով սահմանված սահմանափակումներ» ձևակերպմամբ ո՞ր օրենքով սահմանված և ի՞նչ սահմանափակումների մասին է խոսքը՝ հաշվի առնելով իրավական որոշակիության սկզբունքը։
Նախագծի 2-րդ կետում անհրաժեշտ է վերանայել Հավելվածի 70-րդ կետին կատարվող հղումը՝ նկատի ունենալով, որ հիշյալ կետում տվյալներ առկա չեն։ Այս առումով անհրաժեշտ է նկատի ունենալ «Նորմատիվ իրավական ակտերի մասին» օրենքի 17-րդ հոդվածի 4-րդ մասի դրույթը։





5.	Նախագծի 3-րդ կետում «կներդրվի» բառն առաջարկվում է փոխարինել «ներդնել» բառով:
6.	Նախագծի 4-րդ կետում «հրապարակման» բառն անհրաժեշտ է փոխարինել «հրապարակմանը» բառով՝ նկատի ունենալով «Նորմատիվ իրավական ակտերի մասին» օրենքի 23-րդ հոդվածի 1-ին մասի կարգավորումը։
7․ Կարգի վերնագիրը ձևակերպված է հետևյալ կերպ՝ «Պետական տեղեկատվական համակարգի կառավարչական համակարգի և դրա կիրառման կարգ», մինչդեռ Կարգի 1-ին կետով սահմանվում են պետական տեղեկատվական համակարգի կառավարչական համակարգը, պետական տեղեկատվական համակարգի սպասարկման կարգը, տվյալների շտեմարանի գրանցման ընթացակարգը, տվյալների շտեմարանի ստեղծման կազմակերպչական պահանջները, ինչպես նաև տվյալների շտեմարանի տեխնիկական փաստաթղթերի համակարգման պայմաններն ու ընթացակարգը։ Այս առումով հարկ է նշել, որ Կարգը չի պարունակում դրույթներ, որոնք վերաբերում են պետական տեղեկատվական համակարգի կառավարչական համակարգի ստեղծմանը։ Ընդհակառակը, ՊՏՀ կառավարչական համակարգի ստեղծման վերաբերյալ կարգավորումները նախատեսված են Նախագծի դրույթներով և ոչ թե Կարգով։ Այս առումով Կարգի վերնագիրը լիարժեք կերպով չի արտացոլում դրա բովանդակությունը, ուստի՝ նպատակահարմար է վերանայել այն։ 
Բացի այդ, հարկ է նկատի ունենալ, որ Նախագծով ներկայացված իրավական ակտի ընդունման հիմքում դրվել է միայն «Հանրային տեղեկությունների մասին» օրենքի 20-րդ հոդվածի 2-րդ մասը, համաձայն որի՝ հիշյալ հոդվածի 1-ին մասում նշված աջակցող համակարգերն ստեղծվում (ձևավորվում) են Կառավարության որոշմամբ, եթե օրենքով այլ բան նախատեսված չէ: Կառավարությունը հաստատում է նշված համակարգերի կիրառման կարգերը (կանոնակարգերը), եթե օրենքով այլ բան նախատեսված չէ։ Նշված նորմից բխում է, որ Կարգով պետք է կարգավորվեն միայն պետական տեղեկատվական համակարգի կառավարչական համակարգի ստեղծման և կիրառման կարգի հետ կապված իրավահարաբերությունները: Մեջբերված լիազորող նորմը չի պարունակում տվյալների շտեմարաններին վերաբերող կարգավորումների նախատեսման հնարավորություն, մինչդեռ Կարգը հիմնականում կարգավորում է հենց շտեմարաններին վերաբերող իրավահարաբերությունները, վերջիններիս համար առաջադրում պահանջներ: Հաշվի առնելով վերոնշյալը՝ առաջարկվում է Կարգով նախատեսվող դրույթները բովանդակային և ծավալային առումով համապատասխանեցնել լիազորման այն շրջանակին, որից բխում է վերջինիս ընդունումը:
Նշվածի կապակցությամբ հարկ է նկատի ունենալ Սահմանադրության 6-րդ հոդվածի 2-րդ մասի պահանջն առ այն, որ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին:
Բացի այդ, կառուցվածքային տարրերի վերնագրերը, որոնցից բաղկացած է Կարգը, և դրանց բովանդակությունը, նույնպես չեն համապատասխանում Կարգի 1-ին կետով սահմանվող շրջանակին, ուստի առաջարկվում է դրանք ևս համապատասխանեցնել լիազորող նորմով սահմանվող կարգավորման շրջանակին:

8․ Կարգի 2-րդ կետով սահմանվում է, որ ՊՏՀ կառավարչական համակարգը բաղկացած է պետական տեղեկատվական համակարգը կառավարող տեղեկատվական համակարգից և դրա կառավարման սկզբունքներից։ Այս առումով հարկ է ընդգծել, որ սկզբունքներն իրենց էությամբ հանդիսանում են ելակետային, հիմնարար դրույթներ, որոնք պետք է ծառայեն որպես ուղենիշ կառավարման իրականացման գործընթացում, այլ ոչ թե դիտվեն որպես կառավարման համակարգի կառուցվածքային բաղադրիչներ։
Հիշյալ կետի ձևակերպումից կարող է տպավորություն ստեղծվել, թե սկզբունքները ներառված են ՊՏՀ կառավարման համակարգի կառուցվածքում՝ որպես դրա բաղկացուցիչ մաս, մինչդեռ դրանք առավելապես կանոններ են, որոնց հիման վրա պետք է իրականացվի կառավարումը։
Վերոգրյալից ելնելով՝ նպատակահարմար է Նախագծի հետագա քննարկումներում անդրադառնալ նշված հարցին՝ հստակեցնելով սկզբունքների դերը և դրանց տեղը կարգավորման շրջանակում։

9․ Կարգի 3-րդ կետում կիրառվող այլ օրենքների և ենթաօրենսդրական նորմատիվ իրավական ակտերի համապատասխանության վերահսկման գործառույթը, ինչպես նաև ֆիզիկական անձանց տվյալների շտեմարան ձևակերպումներն անորոշ են և վերանայման ու հստակեցման կարիք ունեն։

10․ Կարգի 5-րդ կետի՝
1)	1-ին ենթակետում կիրառված է «և/կամ» ձևակերպումը, այսինքն՝ միաժամանակ օգտագործվում են երկու տարբեր իրավաբանական նշանակություն ունեցող շաղկապներ մեկ միասնական կառուցվածքում։ Այս կապակցությամբ հարկ է նշել, որ Օրենքի 16-րդ հոդվածով սահմանվում են նորմատիվ իրավական ակտերում շաղկապների կիրառման հստակ կանոնները՝ ուղղված նորմերի միատեսակ և միանշանակ ընկալման ապահովմանը։ Մասնավորապես՝ Օրենքը տարբերակում է «և» («ու») և «կամ» շաղկապների կիրառման դեպքերը՝ սահմանելով, թե որ պարագայում է անհրաժեշտ բոլոր պայմանների միաժամանակյա առկայությունը, և որ դեպքում՝ բավարար է դրանցից որևէ մեկի առկայությունը։
Հաշվի առնելով վերոգրյալը՝ առաջարկվում է հնարավորինս խուսափել «և/կամ» ձևակերպման կիրառությունից՝ իրավական որոշակիության և կանխատեսելիության բարձրացման տեսանկյունից նախապատվություն տալով հստակ և միարժեք ձևակերպումներին․ 






2) 6-րդ ենթակետով նախատեսված է, որ տվյալների շտեմարանը տվյալների համակարգված ամբողջություն է, որը ստեղծվում կամ մշակվում է պետական, տեղական ինքնակառավարման մարմինների կամ իրավաբանական կամ ֆիզիկական անձանց տեղեկատվական համակարգերում։ Այս կապակցությամբ հարկ է հստակեցնել, թե ի՞նչ պետք է նկատի ունենալ ֆիզիկական անձի տեղեկատվական համակարգ ասելով․










3) 7-րդ ենթակետով նախատեսված է, որ տվյալի օբյեկտն անձ, առարկա, իրադարձություն կամ վերջիններիս միջև կապ է, որոնց մասին տեղեկատվական համակարգում տվյալներ են մշակվում։ Սույն հասկացության մեջ հստակեցման կարիք ունի կիրառվող կապ եզրույթը, քանի որ պարզ չէ, թե խոսքն անձի, առարկայի, իրադարձության միջև առաջացող ի՞նչ կապի մասին է․
4) 10-րդ ենթակետում կիրառված մարդու համար ըմբռնելի փաստաթղթեր ձևակերպումն ընդհանրական է և ունի գնահատողական բովանդակություն, ուստի՝ առաջարկվում է վերաձևակերպել այն։











11․ Կարգի 6-րդ կետի՝
1)	1-ին ենթակետով սահմանված է օրինականության սկզբունքը: Միևնույն ժամանակ, Կարգի 7-րդ կետի համաձայն՝ ի հավելումն սույն բաժնում ամրագրված սկզբունքների՝ անձնական տվյալների մշակման նկատմամբ կիրառվում են «Անձնական տվյալների պաշտպանության մասին» օրենքով սահմանված սկզբունքները:
Հարկ է նշել, որ «Անձնական տվյալների պաշտպանության մասին» օրենքն արդեն իսկ սահմանում է օրինականության սկզբունքը, ընդ որում՝ վերջինիս ձևակերպումը որոշակիորեն տարբերվում է սույն ձևակերպումից: Այդ առումով հնարավոր հակասություններից խուսափելու նպատակով առաջարկվում է նոր սահմանվող սկզբունքի բովանդակությունը համապատասխանեցնել «Անձնական տվյալների պաշտպանության մասին» օրենքով սահմանված սկզբունքի բովանդակությանը։ Հիշյալ օրենքի հիմնարար սկզբունքներից բխում է նաև, որ տվյալներ մշակելիս պետք է պահպանվեն համաչափության և սուբյեկտների նվազագույն ներգրավման սկզբունքները, մինչդեռ, Կարգում սահմանված չեն վերոգրյալ սկզբունքների կիրառման ապահովման առանձնահատկությունները․















2) 6-րդ ենթակետով տվյալների փոխանակումը նախատեսված է որպես ծառայություն սկզբունք: Տարբեր տվյալների շտեմարանների միջև տվյալների փոխանակումն իրականացվում է տվյալների ծառայությունների միջոցով՝ ապահովելով փոխգործելիությունը և «մեկ հարցման» սկզբունքի իրականացումը, որի համաձայն՝ քաղաքացին կամ իրավաբանական անձը նույն տեղեկությունը պետական կամ տեղական ինքնակառավարման մարմիններին տրամադրում է միայն մեկ անգամ, իսկ այդ մարմինները ապահովում են տվյալների փոխանակումը սահմանված կարգով։
Գտնում ենք, որ սույն սկզբունքը վերաձևակերպման անհրաժեշտություն ունի: Նախ, անհասկանալի է, թե ի՞նչ է նշանակում «տվյալների ծառայություն» եզրույթը, որը էական նշանակություն ունի ընդհանուր սկզբունքի էությունը բացահայտելու համար: Բացի այդ, «մեկ հարցման» սկզբունքն արդեն իսկ ամրագրված է «Հանրային տեղեկությունների մասին» օրենքի 11-րդ հոդվածի 3-րդ մասով, հետևապես, առաջարկվում է խուսափել անհարկի կրկնություններից և հստակեցնել վերոնշյալ սկզբունքի բովանդակությունը։
12․ Կարգի 7-րդ և 13-րդ կետերում հղում է կատարվում Կարգի բաժիններին, այն դեպքում, երբ Կարգում բովանդակությամբ համասեռ կետերը միավորված են գլուխներում։ Հետևաբար, Կարգում կիրառված հղումները ենթակա են վերանայման՝ օրենսդրական տեխնիկայի կանոններին համապատասխանեցնելու նպատակով՝ նկատի ունենալով Օրենքի 14-րդ հոդվածի կարգավորումներն առ այն, որ ենթաօրենսդրական նորմատիվ իրավական ակտերում բովանդակությամբ համասեռ կետերը կարող են միավորվել գլուխներում: Գլուխները կարող են միավորվել բաժիններում: (…) Նորմատիվ իրավական ակտի բաժիններն ու գլուխները համարակալվում են արաբական թվանշաններով: Բաժիններն ու գլուխներն ունենում են վերնագրեր, որոնք պետք է համապատասխանեն դրանց բովանդակությանը: Գլուխների և բաժինների վերնագրերը գրվում են մեծատառերով, և վերնագրերի վերջում որևէ կետադրական նշան չի դրվում:
13․ Կարգի 10-րդ կետում անհրաժեշտ է վերանայել և հստակեցնել կետերին կատարվող հղումները, մասնավորապես, Կարգի 55-րդ և 57-րդ կետերով տեղեկություններ չեն սահմանվում։ Նույն դիտարկումը վերաբերում է նաև Կարգի 30-րդ կետին, որը պարունակում է նույն հղումները։



14․ Կարգի 12-րդ կետում կիրառվում է «»տվյալների շտեմարանի մշակող» եզրույթը։ Այս առումով հարկ է նշել, որ հիշյալ եզրույթը սահմանված չէ «Հանրային տեղեկությունների մասին» օրենքով, ուստի պարզ չէ, թե ո՞ր սուբյեկտը կարող է հանդես գալ որպես «տվյալների շտեմարանի մշակող»։ Հաշվի առնելով նշվածը՝ առաջարկում ենք կամ վերանայել կարգավորումը, կամ Կարգում սահմանել «տվյալների շտեմարանի մշակող» հասկացությունը։
Միաժամանակ, Կարգի 12-րդ կետի երկրորդ նախադասության մեջ պարզաբանման կարիք ունի «տարածական տվյալներին վերաբերող համապատասխան գնահատում» ձևակերպմամբ ի՞նչ գործողություններ են նկատի առնվում։
15․ Կարգի 14-րդ կետի համաձայն՝ Անձնական տվյալների պաշտպանության լիազոր մարմինը ստուգում և գնահատում է հավաքագրված տվյալների կառուցվածքի և աղբյուրների համապատասխանությունը «Անձնական տվյալների պաշտպանության մասին» օրենքի պահանջներին, մասնավորապես, տվյալների շտեմարանի տվյալներին հասանելիության սահմանափակումներ սահմանելու անհրաժեշտությունը կամ տվյալների շտեմարանի տվյալների բացահայտման պարտավորության կատարումը, ինչպես նաև՝ անձնական տվյալների մշակման պահանջների կատարումը: Այս առումով հարկ է նկատել, որ «Անձնական տվյալների պաշտպանության մասին» օրենքի 24-րդ հոդվածի 3-րդ մասի 8-րդ կետի համաձայն՝ անձնական տվյալների պաշտպանության լիազոր մարմինը ստուգում է տվյալներ մշակելու համար օգտագործվող սարքերը և փաստաթղթերը, այդ թվում՝ առկա տվյալները և համակարգչային ծրագրերը, բացառությամբ «Հանրային տեղեկությունների մասին» օրենքով պետական տեղեկատվական համակարգի և դրան միացված տվյալների շտեմարանների:
Վերոգրյալի համատեքստում հարց է առաջանում, թե արդյոք սույն Կարգով նման լիազորության ամրագրումը չի հանգեցնի իրավական կոլիզիայի։ Մասնավորապես, օրենքով հստակորեն սահմանված է, որ լիազոր մարմնի վերահսկողական գործառույթները չեն տարածվում պետական տեղեկատվական համակարգերի և դրանց միացված տվյալների շտեմարանների վրա, մինչդեռ Կարգով նախատեսվում է լիազոր մարմնի կողմից տվյալների կառուցվածքի, աղբյուրների և մշակման գործընթացների ստուգում և գնահատում, ինչը բովանդակային առումով կարող է ընդգրկել հենց այն ոլորտը, որը օրենքով բացառված է վերահսկողությունից։ Այս առումով հնարավոր է առաջանա իրավական անորոշություն՝ կապված լիազոր մարմնի իրավասությունների ծավալի հետ, ինչպես նաև վտանգ՝ իրավական ակտերի միջև հակասության ձևավորման, ինչով պայմանավորված՝ առաջարկվում է քննարկվող դրույթները վերանայել:
Հարկ է նշել նաև, որ Կարգով սահմանված չեն «Անձնական տվյալների պաշտպանության մասին» օրենքի 3-րդ հոդվածի 1-ին մասի 2-րդ կետով նախատեսված անձնական տվյալների մշակման տեսակների ընթացակարգերը, մասնավորապես՝ անձնական տվյալները հավաքելը կամ ամրագրելը կամ մուտքագրելը կամ համակարգելը կամ կազմակերպելը կամ պահպանելը կամ օգտագործելը կամ վերափոխելը կամ վերականգնելը կամ փոխանցելը կամ ուղղելը կամ ուղեփակելը կամ ոչնչացնելը կամ այլ գործողություններ կատարելը։
16․ Կարգի 15-րդ կետով նախատեսված է, որ սույն կարգի 12-րդ կետում նշված մարմինները տվյալների շտեմարանի ստեղծման փաստաթղթերը ստանալուց հետո ուսումնասիրում և հաստատում կամ մերժում են դրանք՝ մերժման դեպքում ներկայացնելով համապատասխան գրավոր հիմնավորում։ Միևնույն ժամանակ, Կարգի 21-րդ կետով սահմանված է, որ տվյալների շտեմարանի կազմում փոփոխությունների կատարման մերժման դեպքում եզրակացությամբ նշվում են մերժման պատճառները։ Հարկ է նշել, որ սույն կետերում հստակեցված չեն տվյալների շտեմարանի ստեղծման հաստատման և մերժման, ինչպես նաև տվյալների շտեմարանի կազմում փոփոխությունների կատարման մերժման հիմքերը, ինչն ինքնին կարող է հանգեցնել իրավասու մարմինների կողմից հայեցողական լիազորությունների դրսևորմանը։ Միևնույն ժամանակ, հարկ է նկատել, որ մի պարագայում մերժման հիմքերի առկայության դեպքում ներկայացվում է գրավոր հիմնավորում, մյուս պարագայում՝ եզրակացություն, ինչը խաթարում է կարգավորումների միատեսակ կիրառելիությունը, ուստի, նկատի ունենալով «Նորմատիվ իրավական ակտերի մասին» օրենքի 15-րդ հոդվածի 2-րդ մասի պահանջները, առաջարկվում է վերանայել նշված ձևակերպումները։



17․ Կարգի 16-րդ կետում առաջարկում ենք նշել նաև փաստաթղթերը չհաստատելու մասին հայտատուին ծանուցելու ժամկետը։ Նույն դիտարկումը վերաբերում է նաև Կարգի 21-րդ կետին, որտեղ առաջարկում ենք հստակեցնել, թե մերժման պատճառներն ի՞նչ ժամկետում են վերացվելու և փաստաթղթերը կրկին ներկայացվելու հաստատման։














18․ Կարգի 22-րդ կետով սահմանվում է, որ առանց կարգի 12-րդ կետով նախատեսված հաստատումների տվյալների շտեմարանի ստեղծման վերաբերյալ Կառավարության համապատասխան որոշման նախագիծ չի կարող մշակվել, ինչպես նաև չի կարող փոփոխվել տվյալների շտեմարանի տվյալների կազմը։ Այս առումով նպատակահարմար է ուշադրություն հրավիրել այն հանգամանքի վրա, որ նշված ձևակերպումը կարող է առաջացնել այնպիսի ընկալում, թե սահմանվում են որոշակի նախապայմաններ, որոնք առնչվում են Կառավարության կողմից իր իրավասությունների իրականացման գործընթացին։ Մինչդեռ, ենթաօրենսդրական կարգավորումներով նախատեսվող պահանջները ցանկալի է ձևակերպել այնպես, որ դրանք չընկալվեն որպես Կառավարության լիազորությունների իրացման սահմանափակում Կառավարության մեկ այլ որոշմամբ: Հաշվի առնելով վերոգրյալը՝ առաջարկվում է վերանայել նշված դրույթի ձևակերպումը: 
19․ Կարգի 34-րդ կետով սահմանված է, որ եթե տվյալների շտեմարանի փոփոխությունները կապված չեն տվյալների շտեմարանում հավաքագրված տվյալների կազմի հետ, ապա անհրաժեշտ չէ այդ փոփոխությունները համակարգել սույն կարգի 8-21-րդ կետերում ներկայացված ընթացակարգին համապատասխան: 
Այս առումով անհրաժեշտ է հստակեցնել, թե տվյալների շտեմարանում ի՞նչ բնույթի փոփոխությունները կարող են դիտարկվել որպես տվյալների կազմին չվերաբերող։ 









20․ Կարգի 35-րդ կետում կիրառվող այլ իրավական ակտերով ձևակերպումն ունի ընդհանրական բնույթ, ուստի, անհրաժեշտ է վերանայել այն՝ որոշակիացնելով կիրառելի իրավական ակտերի շրջանակը։









21․ Կարգի 38-րդ կետով նախատեսվում է, որ տվյալների շտեմարանի գործունեությունը դադարեցնելուց առաջ ընդունվում է որոշում՝ դրանում պարունակվող տվյալների այլ տվյալների շտեմարան փոխանցման, արխիվացման կամ ոչնչացման վերաբերյալ։
Միաժամանակ, Նախագծի կարգավորումներից կարելի է ենթադրել, որ նշված որոշումն ընդունելու իրավասությունը վերապահված է տվյալների շտեմարանի կառավարչին։ Այնուամենայնիվ, տվյալ հարցը հստակորեն կարգավորված չէ, ինչի հետևանքով կարող է առաջանալ իրավասության անորոշություն։ Այս կապակցությամբ նպատակահարմար է ուղղակիորեն սահմանել, թե ո՞ր սուբյեկտին է պատկանում տվյալ որոշումն ընդունելու իրավասությունը՝ ապահովելով նորմի հստակությունն ու միանշանակ կիրառելիությունը։ 
22․ Կարգի 39-րդ կետում կիրառվող որոշված գործողության կատարման ձևակերպումն առաջարկվում է վերանայել՝ հստակ նշելով, որ խոսքը վերաբերում է տվյալների փոխանցման կամ ոչնչացման գործընթացի իրականացմանը։
23․ Կարգի 40-րդ կետով սահմանված է, որ Ինքնավար մարմինը և Անձնական տվյալների պաշտպանության լիազոր մարմինն իրավունք ունեն պահանջել տվյալների փոխանցում կամ ոչնչացում՝ իրենց կողմից լիազորված պաշտոնատար անձանց ներկայությամբ: Այս կապակցությամբ հստակեցման կարիք ունի, թե վերոնշյալ պահանջն իրագործելուն ուղղված գործընթացն ինչպե՞ս է իրականացվելու, մասնավորապես՝ լիազորված պաշտոնատար անձանց ներկայության ապահովումն ի՞նչ ձևաչափով է կազմակերպվելու։











24․ Կարգի 4-րդ գլխով սահմանված են Ինքնավար մարմնի գործառույթները ՊՏՀ ԿՀ անխափան գործունեությունը և անվտանգությունն ապահովելու շրջանակներում: Միևնույն ժամանակ հարկ է ընդգծել, որ «Տեղեկատվական համակարգերի կարգավորման մարմնի մասին» օրենքի 15-րդ հոդվածի համաձայն՝ Հանձնաժողովն իր գործունեությունն իրականացնում է Հայաստանի Հանրապետության Սահմանադրությանը, սույն օրենքին և այլ իրավական ակտերին համապատասխան և իր գործառույթներն ու լիազորություններն իրականացնելիս ինքնուրույն է։
Բացի այդ, նույն օրենքի 16-րդ հոդվածով սահմանվում են Հանձնաժողովի լիազորություններն, ինչպես նաև այն, որ Հանձնաժողովը իրականացնում է օրենքով նախատեսված այլ լիազորություններ։
Վերոգրյալ կարգավորումներից բխում է, որ Հանձնաժողովի լիազորությունները կարող են սահմանվել և ընդլայնվել բացառապես օրենքով, մինչդեռ, սույն Նախագիծը հանդիսանում է ենթաօրենսդրական նորմատիվ իրավական ակտ և չի կարող նախատեսել օրենքով չսահմանված նոր լիազորություններ կամ գործառույթներ, ինչով պայմանավորված՝ առաջարկվում է հստակեցնել Կարգի 4-րդ գլխով նախատեսվող դրույթները: 








25․ Կարգի 47-րդ կետում առաջարկում ենք վերանայել 49-51-րդ կետերին կատարվող հղումը՝ նկատի ունենալով, որ Կարգի 48-րդ կետում նույնպես թվարկված են ՊՏՀ ԿՀ շտեմարանների ենթառեգիստրում մուտքագրման ենթակա տվյալներ։

26․Կարգի 48-րդ կետի 26-րդ ենթակետից հետո անհրաժեշտ է կիրառել «։» կետադրական նշանը։ Նույն դիտարկումը վերաբերում է նաև 49-րդ կետի 6-րդ ենթակետին, 52-րդ կետի 4-րդ ենթակետին, 58-րդ կետի 5-րդ ենթակետին, 65-րդ կետի 2-րդ ենթակետին։
27․ Կարգի 50-րդ կետի 1-ին ենթակետով նախատեսված է, որ ՊՏՀ ԿՀ շտեմարանների ենթառեգիստրում մուտքագրվում են տվյալների շտեմարանի ստեղծման և տվյալների մշակման համար հիմք հանդիսացող տվյալները, այդ թվում՝ հիմնավորող օրենսդրության անվանումը։ Այս կապակցությամբ հարկ է հստակեցնել, թե ի՞նչ հիմնավորող օրենսդրության մասին է խոսքը՝ հնարավոր տարընկալումից խուսափելու համար։ Բացի այդ, հարկ է նկատել, որ «հիմնավորող օրենսդրություն» եզրույթը շատ լայն է և իրավական ակտերում չի կիրառվում։ 
28․ Կարգի 51-րդ կետում հղում է կատարվում 53-րդ կետում թվարկված ընդհանուր տվյալներին, մինչդեռ, Կարգի 53-րդ կետով որևէ տվյալ չի թվարկվում, ուստի 51-րդ կետում կատարվող հղումն անհրաժեշտ է վերանայել։
Նույն դիտարկումը վերաբերում է նաև Կարգի 53-րդ կետին, որը հղում է պարունակում 55-րդ կետով նշված տվյալների կազմի վերաբերյալ, սակայն 55-րդ կետում տվյալների կազմ չի թվարկվում։
29․ Կարգի 54-րդ կետի 5-րդ ենթակետի համաձայն՝ ՊՏՀ ԿՀ կոնտակտային անձանց ենթառեգիստրում մուտքագրված կոնտակտային անձանց ընդհանուր տվյալների կազմում պետք է նշվի անդամի կոնտակտային անձի դերը: Առաջարկվում է հստակեցնել «անդամի կոնտակտային անձի դերը» ձևակերպումը:
30. Կարգի 56-րդ կետի 7-րդ ենթակետում կիրառված հաստատման մեկնաբանություն եզրույթն անորոշ է և վերանայման կարիք ունի։ 
31․ Կարգի 63-րդ կետի համաձայն՝ Դասակարգիչների ռեգիստրի կազմը և դասակարգման մեթոդաբանությունը սահմանվում են «Տվյալների դասակարգման համակարգի ստեղծման և դրա կիրառման կարգը հաստատելու մասին» ՀՀ կառավարության որոշմամբ։
	Վերոնշյալ դրույթում առաջարկում ենք նշել նաև ՀՀ կառավարության որոշման վավերապայմանները՝ նկատի ունենալով «Նորմատիվ իրավական ակտերի մասին» օրենքի 17-րդ հոդվածի 7-րդ և 8-րդ մասերի կարգավորումները, որոնց համաձայն՝ ենթաօրենսդրական նորմատիվ իրավական ակտին հղում կատարելիս նշվում է իրավական ակտի կրճատ անվանումը, որը, համաձայն նույն օրենքի 18-րդ հոդվածի 6-րդ մասի ներառում է այդ ակտն ընդունող մարմնի անվանումը, ընդունման տարին, ամիսը, ամսաթիվը, ակտի հերթական համարը, բնույթը և տեսակը։
32․ Կարգի 74-րդ կետի համաձայն՝ ՊՏՀ-ի անվտանգության մակարդակը միջին (ցածր, չափավոր, չափավոր), որը պարտադիր հաշվի է առնվում կիբեռանվտանգության միջոցառումների մշակման և իրականացման ժամանակ։ Նշված դրույթներում անվտանգության չափավոր մակարդակի կրկնությունը բովանդակային մտքի շփոթ է առաջացնում, ուստի, առաջարկվում է վերանայել այն:
33․ «Նորմատիվ իրավական ակտերի մասին» 15-րդ հոդվածի 1-ին մասի համաձայն՝ նորմատիվ իրավական ակտերում պետք է կիրառվեն նորմատիվ իրավական ակտերով արդեն իսկ սահմանված կամ հանրածանոթ հասկացություններ և տերմիններ։ Միևնույն ժամանակ, նույն հոդվածի 3-րդ մասը սահմանում է, որ այն դեպքերում, երբ ակտում օգտագործվում են նոր, բազմիմաստ կամ առանց լրացուցիչ պարզաբանման միանշանակ չընկալվող հասկացություններ կամ տերմիններ, ինչպես նաև երբ այլ նորմատիվ իրավական ակտերով նույն հասկացություններին տրված է այլ բովանդակություն, տվյալ ակտով անհրաժեշտ է սահմանել դրանց՝ ակտի նպատակներից և բովանդակությունից բխող հստակ սահմանումները։ Ընդ որում, նման սահմանումները պետք է ձևակերպվեն այնպես, որ ապահովեն դրանց միատեսակ և միանշանակ ընկալումն ու կիրառումը։
Վերոգրյալ իրավակարգավորումների լույսի ներքո հարկ է նշել, որ Կարգում կիրառվում են մի շարք հասկացություններ, որոնց բովանդակությունը սահմանված չէ և որոնք իրենց բնույթով չեն կարող համարվել ինքնին հասկանալի կամ միանշանակ ընկալելի։ Մասնավորապես, խոսքը վերաբերում է «սեմանտիկ նկարագրություն», «տվյալների շտեմարան մշակող», «տվյալների մատակարար» հասկացություններին։
Այս համատեքստում նշված հասկացությունների սահմանումների բացակայությունը կարող է հանգեցնել դրանց տարակերպ մեկնաբանությունների և, որպես հետևանք, իրավական անորոշության։ Հետևաբար, իրավական որոշակիության ապահովման նպատակով առաջարկվում է Կարգում նախատեսել վերոնշյալ հասկացությունների սահմանումները։
	






1. Ընդունվել է












2. Ընդունվել է


3. Ընդունվել է




4. Ընդունվել է մասամբ
«Շտեմարանների լիազորված մարմիններ» փոխարինվել է «շտեմարանների կառավարիչներ» ձևակերպմամբ։
Միաժամանակ հայտնում ենք, որ Նախագծի 3-րդ կետով նախատեսված՝ ՊՏՀ-ի օգտատերերի հարցումների աջակցության համակարգը հանդիսանում է կառավարչական համակարգի առանձին օժանդակ բաղադրիչ և դրա ներդրման ժամկետը չի սահմանափակում պետական մարմինների կողմից տվյալների շտեմարանների փաստաթղթավորման և սեմանտիկ նկարագրությունների մուտքագրման գործընթացների իրականացումը։
Նշված գործընթացները բխում են «Հանրային տեղեկությունների մասին» օրենքի անցումային դրույթներից և կարող են իրականացվել մինչև աջակցության ենթահամակարգերի ամբողջական ներդրումը՝ կիրառելով համապատասխան կազմակերպչական և տեխնիկական միջոցներ։
Նախագծով սահմանված ժամկետները չեն բացառում աջակցության գործիքների, խորհրդատվական մեխանիզմների և տեխնիկական փոխգործակցության փուլային կիրառումը մինչև միասնական աջակցության համակարգի ամբողջական ներդրումը։
70-րդ կետի մասով չի ընդունվել։ 70-րդ կետը հետևյալն է՝ 
70․XML և JSON ակտիվների ենթառեգիստրի տվյալների կազմը․․․

7. Ընդունվել է մասամբ
Կարգի վերնագիրը վերանայվել է՝ դրանից հանելով «ստեղծման» ձևակերպումը։
«Հանրային տեղեկությունների մասին» օրենքի 20-րդ հոդվածի 2-րդ մասը պետք է դիտարկել նույն օրենքի 14-րդ և 26-րդ հոդվածների համակարգային փոխկապակցվածության շրջանակում։ Նախագծով նախատեսված՝ տվյալների շտեմարանների գրանցման, փաստաթղթավորման, համապատասխանության գնահատման և փոխգործելիության հետ կապված կարգավորումները հանդիսանում են պետական տեղեկատվական համակարգի կառավարչական համակարգի կիրառման և բնականոն գործունեության ապահովման անբաժանելի բաղադրիչներ։ Այս առումով տվյալների շտեմարաններին վերաբերող կարգավորումները չեն հանդիսանում ինքնուրույն իրավակարգավորումներ, այլ կրում են կազմակերպչական և ընթացակարգային բնույթ՝ ուղղված օրենքով նախատեսված միասնական թվային միջավայրի, տվյալների փոխգործելիության և պետական տեղեկատվական համակարգի կառավարման գործնական ապահովմանը։ Հետևաբար, Նախագծով նախատեսված կարգավորումները չեն դուրս գալիս լիազորող նորմի շրջանակներից և համապատասխանում են Սահմանադրության 6-րդ հոդվածի 2-րդ մասի պահանջներին։

8. Ընդունվել է
















9. Ընդունվել է





10. 
1) Չի ընդունվել
Հայտնում ենք, որ «և/կամ» ձևակերպումը տվյալ դեպքում կիրառվել է՝ կարգավորման բովանդակությունը լիարժեք արտացոլելու նպատակով, քանի որ խոսքը վերաբերում է այն դեպքերին, երբ տվյալները կարող են ինչպես գրանցվել, այնպես էլ մշակվել, ներառյալ՝ այդ գործողությունների միաժամանակյա իրականացումը։ Տվյալ համատեքստում «և/կամ» ձևակերպումը չի առաջացնում իրավական անորոշություն կամ բազմիմաստություն, իսկ դրա փոխարինումը միայն «և» կամ միայն «կամ» շաղկապով կարող է անհարկի սահմանափակել նորմի կիրառման շրջանակը։

2) Չի ընդունվել
«Ֆիզիկական անձանց տեղեկատվական համակարգեր» ձևակերպումը բխում է «Հանրային տեղեկությունների մասին» օրենքի 13-րդ և 14-րդ հոդվածների կարգավորումներից, որոնցով նախատեսվում է ոչ պետական տեղեկատվական համակարգերի ստեղծման և պետական տեղեկատվական համակարգին միացման հնարավորություն նաև ֆիզիկական անձանց համար։ Հետևաբար, լրացուցիչ սահմանման անհրաժեշտություն առկա չէ։
3) Ընդունվել է





4) Չի ընդունվել
«Մարդու համար ըմբռնելի փաստաթղթեր» ձևակերպումը կիրառվել է տեխնիկական և գործնական իմաստով՝ մեքենայաընթեռնելի նկարագրություններից տարբերակելու նպատակով և տվյալ համատեքստում չի առաջացնում իրավական անորոշություն կամ գնահատողական կիրառման ռիսկ։
11. 
1) Չի ընդունվել
Կարգի 6-րդ կետով սահմանված օրինականության սկզբունքը վերաբերում է ՊՏՀ շրջանակում տվյալների մշակման կազմակերպչական և գործառնական հիմքերին, մինչդեռ «Անձնական տվյալների պաշտպանության մասին» օրենքով սահմանված օրինականության սկզբունքը վերաբերում է անձնական տվյալների մշակման իրավաչափության ընդհանուր պահանջներին։ Այս առումով նշված կարգավորումները կարգավորում են տարբեր իրավահարաբերություններ և չեն գտնվում հակասության մեջ։ Միաժամանակ, Կարգի 7-րդ կետով արդեն իսկ նախատեսված է, որ անձնական տվյալների մշակման նկատմամբ կիրառվում են «Անձնական տվյալների պաշտպանության մասին» օրենքով սահմանված սկզբունքները, ներառյալ՝ համաչափության և նվազագույն ներգրավման սկզբունքները, ուստի դրանց կրկնակի ամրագրումը Կարգում անհրաժեշտ չէ։

2) Ընդունվել է















12. Ընդունվել է














13. Չի ընդունվել
55-րդ կետով սահմանված է՝ կոնտակտային անձանց ընդհանուր տվյալների կազմը, 575-րդ կետով՝ ընդհանուր համակարգման տվյալների կազմը։

14. Ընդունվել է










15. Ընդունվել է մասամբ
Կարգի 14-րդ կետի ձևակերպումը հստակեցվել է՝ բացառելու համար դրա մեկնաբանումը որպես «Անձնական տվյալների պաշտպանության մասին» օրենքի 24-րդ հոդվածի 3-րդ մասի 8-րդ կետով նախատեսված վերահսկողական լիազորությունների իրականացում։
Միաժամանակ Կարգի 14-րդ կետով նախատեսված գործառույթները վերաբերում են տվյալների շտեմարանի ստեղծման կամ փոփոխության շրջանակում ներկայացվող փաստաթղթերի և տվյալների կառուցվածքի՝ անձնական տվյալների պաշտպանության օրենսդրության պահանջներին համապատասխանության նախնական գնահատմանը և չեն ներառում պետական տեղեկատվական համակարգերի կամ դրանց միացված տվյալների շտեմարանների նկատմամբ վերահսկողական միջոցառումների իրականացում։







16. Ընդունվել է մասամբ
Կարգի 16-րդ և 22-րդ կետերի ձևակերպումները հստակեցվել են՝ մերժման վերաբերյալ կիրառվող ձևակերպումների միասնականությունն ապահովելու նպատակով։ Միաժամանակ, մերժման հիմքերը բխում են Կարգով նախատեսված տեխնիկական, իրավական և ընթացակարգային պահանջների չպահպանման հանգամանքից, ուստի դրանց սպառիչ թվարկումը Կարգում նախատեսված չէ՝ հաշվի առնելով տվյալների շտեմարանների բազմազանությունը և գնահատման առարկայի տեխնիկական բնույթը։

17. Ընդունվել է մասամբ
Կարգի 16-րդ և 21-րդ կետերի ձևակերպումները հստակեցվել են՝ փաստաթղթերի չհաստատման վերաբերյալ հայտատուին ծանուցման և փաստաթղթերի կրկին ներկայացման գործընթացի ժամկետների որոշակիությունն ապահովելու նպատակով։
Միաժամանակ, մերժման պատճառների վերացման համար միասնական ժամկետի սահմանումը նպատակահարմար չէ՝ հաշվի առնելով հնարավոր թերությունների և պահանջվող շտկումների բնույթի բազմազանությունը։

18. Ընդունվել է
Կարգի 23-րդ կետի ձևակերպումը վերանայվել է։











19. Ընդունվել է մասամբ
Կարգի 35-րդ կետի ձևակերպումը հստակեցվել է՝ տվյալների կազմին չվերաբերող փոփոխությունների շրջանակն առավել որոշակի դարձնելու նպատակով։
Միաժամանակ, տվյալների շտեմարանների տեխնիկական առանձնահատկությունների բազմազանությամբ պայմանավորված՝ նման փոփոխությունների սպառիչ թվարկումը նպատակահարմար չէ։

20. Ընդունվել է մասամբ
Կարգի 36-րդ կետի ձևակերպումը հստակեցվել է՝ կիրառելի իրավական ակտերի շրջանակն առավել որոշակի արտացոլելու նպատակով։
Միաժամանակ, տվյալ ոլորտում կիրառելի իրավական ակտերի շրջանակը կարող է փոփոխվել և համալրվել, ուստի սպառիչ թվարկման սահմանումը նպատակահարմար չէ։

21. Ընդունվել է











22. Ընդունվել է



23. Ընդունվել է մասամբ
Կարգի 40-րդ կետի ձևակերպումը հստակեցվել է՝ լիազորված պաշտոնատար անձանց մասնակցության ձևաչափն առավել որոշակի դարձնելու նպատակով։
Միաժամանակ, գործընթացի կազմակերպչական և տեխնիկական առանձնահատկությունները կարող են տարբեր լինել՝ կախված տվյալների շտեմարանի տեսակից և կիրառվող տեխնիկական լուծումներից, ուստի դրանց սպառիչ կարգավորումը Կարգում նպատակահարմար չէ։

24. Ընդունվել է մասամբ
Կարգի 4-րդ գլխի առանձին ձևակերպումներ հստակեցվել են՝ ընդգծելու համար, որ Կարգով չեն սահմանվում Ինքնավար մարմնի նոր լիազորություններ, այլ կարգավորվում է օրենքով նախատեսված լիազորությունների իրականացման կազմակերպական և ընթացակարգային շրջանակը ՊՏՀ ԿՀ գործունեության ապահովման համատեքստում։
Միաժամանակ հայտնում ենք, որ Կարգով նախատեսված գործառույթները բխում են «Հանրային տեղեկությունների մասին» օրենքի և «Տեղեկատվական համակարգերի կարգավորման մարմնի մասին» օրենքի կարգավորումներից և չեն հանդիսանում օրենքով չնախատեսված նոր լիազորությունների սահմանում։

25. Ընդունվել է




26. Ընդունվել է



27. Ընդունվել է







28. Ընդունվել է






29. Ընդունվել է





30. Ընդունվել է


31. Ընդունվել է
Քանի որ «Տվյալների դասակարգման համակարգի ստեղծման և դրա կիրառման կարգը հաստատելու մասին» ՀՀ կառավարության որոշումը դեռևս ուժի մեջ չի մտել, հղում է կատարվել «Հանրային տեղեկությունների մասին» ՀՀ օրենքի 20-րդ հոդվածի 2-րդ կետին։

32. Ընդունվել է





33. Ընդունվել է


	37. ՀՀ ֆինանսների նախարարություն
	01․04․2026

	
	№ Մ-3627-2026

	Ի պատասխան Ձեր 2026 թվականի մարտի 16-ի 01/09.1/1844-2026 գրության` ՀՀ ֆինանսների նախարարությունն առաջարկում է «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի հետ կապված հարցերը քննարկելու նպատակով Բարձր տեխնոլոգիական արդյունաբերության նախարարության ներկայացուցիչների մասնակցությամբ ս/թ ապրիլի 03-ին ժամը 14.30-ին հեռավար եղանակով կազմակերպել աշխատանքային քննարկում: 

	Տեղի է ունեցել քննարկում

	38. ՀՀ Ազգային ժողովի աշխատակազմ
	

	
	№ 

	Սահմանված ժամկետում կարծիք չի ներկայացվել։
	

	39. ՀՀ արտաքին հետախուզության ծառայություն

	13․04․2026

	
	№ Մ-4100-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ առաջարկություններ չկան։
	Ընդունվել է ի գիտություն

	40. ՀՀ գլխավոր դատախազություն
	18․04․2026

	
	№  Մ-4398-2026

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ դիտողություններ և առաջարկություններ չկան:
	Ընդունվել է ի գիտություն

	41. Երևանի քաղաքապետարան
	20․04․2026

	
	№ Մ-4487-2026

	Ի պատասխան Ձեր՝ 2026 թվականի մարտի 16-ի N 01/09.1/1844-2026 գրության՝ «Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» Հայաստանի Հանրապետության կառավարության որոշման նախագծի վերաբերյալ (այսուհետ՝ Նախագիծ) հայտնում ենք հետևյալը.
«Հանրային տեղեկությունների մասին» օրենքի (այսուհետ՝ Օրենք) 13-րդ հոդվածի 1-ին մասի համաձայն՝ տեղական ինքնակառավարման մարմինները, իրավաբանական կամ ֆիզիկական անձինք տեղեկատվական համակարգեր ձևավորում են (այսուհետ՝ ոչ պետական տեղեկատվական համակարգ) տեղական ինքնակառավարման մարմինների, իրավաբանական կամ ֆիզիկական անձանց՝ օրենքով կամ պայմանագրով նախատեսված պարտականությունների կատարման կամ ծառայությունների մատուցման համար: Սույն հոդվածով նախատեսված համակարգերը սույն օրենքով սահմանված կարգով միացվում են պետական տեղեկատվական համակարգին, դրանում գրանցված տվյալների շտեմարաններին, տվյալների փոխանակման շերտին, անհրաժեշտության դեպքում՝ այլ տեղեկատվական համակարգերի թվային տիրույթում քաղաքացիներին որակյալ ու անվտանգ ծառայություններ մատուցելու նպատակով:
Նույն հոդվածի 2-րդ մասի համաձայն՝ պետական տեղեկատվական համակարգի կառավարչական համակարգում գրանցված շտեմարաններին և տվյալների փոխանակման շերտին միանալու համար ոչ պետական տեղեկատվական համակարգը պետք է համապատասխանի նույն օրենքի 12-րդ հոդվածի 2-րդ մասում նշված պահանջներին: Նշված պահանջներին համապատասխանությունը գնահատում է Ինքնավար մարմինը՝ տեղեկատվական տեխնոլոգիաների աուդիտի միջոցով:
Օրենքի 14-րդ հոդվածի 2-րդ մասի համաձայն՝ օրենսդրությամբ նախատեսված ծառայություններ մատուցելու նպատակով ոչ պետական տեղեկատվական համակարգի շտեմարանը ստեղծվում կամ ներդրվում է տեղական ինքնակառավարման մարմնի, իրավաբանական անձի՝ օրենքով կամ կանոնադրությամբ համապատասխան լիազորություններ ունեցող մարմնի կամ ֆիզիկական անձի որոշմամբ:
Նույն հոդվածի 3-րդ մասի համաձայն՝ արգելվում է նույն տվյալների հավաքման և մշակման համար առանձին տվյալների շտեմարանների ստեղծումը, այդ թվում՝ պետական կամ տեղական ինքնակառավարման մարմինների՝ օրենքով նախատեսված լիազորությունների իրականացմամբ ծառայությունների մատուցման կամ պայմանագրի հիման վրա իրավաբանական կամ ֆիզիկական անձանց կողմից ծառայությունների մատուցման նպատակով:
Նույն հոդվածի 4-րդ մասի համաձայն՝ մինչև տվյալների շտեմարան ստեղծելը կամ տվյալների շտեմարանում հավաքված տվյալների կազմում փոփոխություններ կամ լրացումներ կատարելը կամ տվյալների շտեմարանի աշխատանքը դադարեցնելը տվյալների շտեմարանի կառավարիչը պարտավոր է հաստատել անհրաժեշտ բոլոր տեխնիկական փաստաթղթերը և ստանալ Ինքնավար մարմնի եզրակացությունը: Ոչ պետական տեղեկատվական համակարգի շտեմարանների համար նույն մասում նշված անհրաժեշտ բոլոր տեխնիկական փաստաթղթերը հաստատում և Ինքնավար մարմնի եզրակացությունն ստանում են տեղական ինքնակառավարման մարմինը, իրավաբանական անձի՝ օրենքով կամ կանոնադրությամբ համապատասխան լիազորություններ ունեցող մարմինը կամ ֆիզիկական անձը: Մինչև տվյալների շտեմարան ստեղծելը կամ տվյալների շտեմարանում հավաքված տվյալների կազմում փոփոխություններ կամ լրացումներ կատարելը կամ տվյալների շտեմարանի աշխատանքը դադարեցնելը անհրաժեշտ տեխնիկական փաստաթղթերի ցանկը հաստատում է Ինքնավար մարմինը:
Նախագծի Հավելված 1-ի (այսուհետ՝ Հավելված) 4-րդ կետի համաձայն՝ ՊՏՀ ԿՀ կառավարիչը «Տեղեկատվական համակարգերի կարգավորման մարմնի մասին» օրենքով նախատեսված հանձնաժողովն է (այսուհետ Ինքնավար մարմին):
Հավելվածի 12-րդ, 13-րդ և 23-րդ կետերով սահմանվում է տվյալների շտեմարանների ստեղծման եռաստիճան հաստատման ընթացակարգ: Ըստ այդմ՝ շտեմարան ստեղծելու համար անհրաժեշտ է Ինքնավար մարմնի (հանձնաժողովի), Կադաստրի կոմիտեի և Անձնական տվյալների պաշտպանության գործակալության նախնական հաստատումը: Հավելվածի 23-րդ կետն արգելում է առանց համապատասխան հաստատումների՝ տվյալների շտեմարանի ստեղծման մասին Կառավարության համապատասխան որոշման նախագծի մշակումը, իսկ 38-րդ կետն արգելում է ՊՏՀ ԿՀ-ում չգրանցված տվյալների շտեմարանի օգտագործումը:
Այս առումով հայտնում ենք, որ թե՛ Օրենքում և թե՛ դրա հիման վրա մշակված Նախագծով նախատեսված կարգավորումները տեղական ինքնակառավարման ինքնուրույնության տեսանկյունից խնդրահարույց են և հակասում են Հայաստանի Հանրապետության Սահմանադրությամբ և «Տեղական ինքնակառավարման եվրոպական խարտիայով» նախատեսված կարգավորումներին՝ հատկապես տեղական ինքնակառավարման ինքնուրույնության և սեփական պատասխանատվությամբ համայնքային գործերի արդյունավետ կառավարման տեսանկյունից։
Օրենքով և Նախագծով փաստացի ստեղծվում է իրավիճակ, որտեղ տեղական ինքնակառավարման մարմինները չեն կարող ինքնուրույն ստեղծել տվյալների շտեմարան,  փոփոխել այն կամ դադարեցնել դրա աշխատանքը՝ առանց կենտրոնական մարմինների հաստատման։ Սա նշանակում է, որ եթե տվյալ շտեմարանը վերաբերում է տեղական ինքնակառավարման մարմինների գործունեությանը և պայմանավորված է համայնքի խնդիրների լուծմամբ՝ տեղական ինքնակառավարման մարմինները իրենց իսկ վերապահված լիազորությունների իրականացման համար անհրաժեշտ տեղեկատվական համակարգերի կառավարման տեսանկյունից կախվածության մեջ են լինելու Նախագծում և օրենքում նշված մարմիններից, ավելին Նախագծով նախատեսվում է անհարկի և օրենքով չթույլատրված վերահսկողություն տեղական ինքնակառավարման գործունեության նկատմամբ՝ խաթարելով և սահմանափակելով տեղական ինքնակառավարման մարմինների կողմից ինքնուրույն և սեփական պատասխանատվությամբ համայնքի գործերը կառավարելու իրավունքը:
Սահմանադրության 9-րդ հոդվածի համաձայն՝ Հայաստանի Հանրապետությունում երաշխավորվում է տեղական ինքնակառավարումը` որպես ժողովրդավարության էական հիմքերից մեկը:
Սահմանադրության 179-րդ հոդվածի 1-ին մասի համաձայն՝ տեղական ինքնակառավարումը տեղական ինքնակառավարման մարմինների իրավունքն ու կարողությունն է՝ համայնքի բնակիչների շահերից ելնելով, Սահմանադրությանը և օրենքներին համապատասխան, սեփական պատասխանատվությամբ լուծելու համայնքային նշանակության հանրային հարցերը:
Հայաստանի Հանրապետության Սահմանադրական դատարանը իր 2021 թվականի մայիսի 14-ի թիվ ՍԴՈ-1593 որոշմամբ, անդրադառնալով տեղական ինքնակառավարմանը, ի թիվս այլի, արձանագրել է, որ «(...) Սահմանադրական ամրագրում է ստացել նաև տեղական ինքնակառավարման մարմինների ինքնուրույնությունը, որի համաձայն՝ վերջիններս իրենց վերապահված լիազորություններն իրականացնում են սեփական պատասխանատվությամբ, ինչը պետությանն արգելում է տեղական ինքնակառավարման մարմիններին հրահանգել, թե նրանք իրենց իրավասությանը վերապահված ո՛ր հարցը լուծեն կամ ինչպե՛ս իրականացնեն իրենց լիազորությունները։ Միաժամանակ, տեղական ինքնակառավարման մարմիններին հակակշռելու, նրանց կողմից օրենքների պահպանումն ապահովելու համար սահմանադիրը տեղական ինքնակառավարման մարմինների նկատմամբ սահմանել է հսկողություն իրականացնելու իրավասություն, այն է՝ համայնքի սեփական խնդիրների իրականացման նկատմամբ Կառավարության լիազոր մարմինն օրենքով սահմանված դեպքերում և կարգով իրականացնում է իրավական հսկողություն, իսկ պետության կողմից պատվիրակված լիազորությունների իրականացման նկատմամբ Կառավարության լիազոր մարմիններն օրենքով սահմանված դեպքերում և կարգով իրականացնում են իրավական և մասնագիտական հսկողություն (Սահմանադրության 188-րդ հոդված)»:
Սահմանադրության 188-րդ հոդվածի համաձայն՝
«1. Համայնքի սեփական խնդիրների իրականացման նկատմամբ Կառավարության լիազոր մարմինն օրենքով սահմանված դեպքերում և կարգով իրականացնում է իրավական հսկողություն։
2. Պետության կողմից պատվիրակված լիազորությունների իրականացման նկատմամբ Կառավարության լիազոր մարմիններն օրենքով սահմանված դեպքերում և կարգով իրականացնում են իրավական և մասնագիտական հսկողություն»:
Վերոնշյալ միջազգային և սահմանադրական նորմերից բխող կոնկրետ իրավակարգավորումները նախատեսված են «Տեղական ինքնակառավարման մասին» և «Երևան քաղաքում տեղական ինքնակառավարման մասին» օրենքներում:
 	«Երևան քաղաքում տեղական ինքնակառավարման մասին» օրենքի 105-րդ հոդվածի համաձայն՝ 
1. Քաղաքապետի և ավագանու լիազորությունների նկատմամբ իրավական հսկողությունն իրականացնում է իրավական հսկողության բարձրագույն մարմինը` Հայաստանի Հանրապետության տարածքային կառավարման բնագավառի պետական լիազորված մարմինը:
2. Ավագանու և քաղաքապետի նորմատիվ իրավական ակտերի նկատմամբ իրավական հսկողություն իրականացնող բարձրագույն մարմինը Հայաստանի Հանրապետության արդարադատության նախարարությունն է:
3. Քաղաքապետին պատվիրակված յուրաքանչյուր լիազորության նկատմամբ մասնագիտական հսկողություն է իրականացնում մասնագիտական հսկողության համապատասխան բարձրագույն մարմինը. այն պետական մարմինը, որի իրավասության մեջ է մտնում տեղական ինքնակառավարման մարմիններին պետության պատվիրակած տվյալ լիազորությունը: Եթե այդ լիազորությունը չի ներառվում որևէ պետական մարմնի իրավասության մեջ, ապա այդ լիազորության առումով մասնագիտական հսկողության բարձրագույն մարմին է համարվում Հայաստանի Հանրապետության տարածքային կառավարման բնագավառի պետական լիազորված մարմինը:
Նախագծով առաջարկվող վերահսկողական գործընթացները, որոնք պահանջում են Ինքնավար մարմնի և պետական գործադիր մարմինների կողմից տեղական ինքնակառավարման մարմինների իրավական ակտերի նախնական «հաստատում», տվյալների ստուգում և սեփական լիազորությունների իրականացման համար անհրաժեշտ տեղեկատվական համակարգի ստեղծման, շահագործման և դադարեցման արգելք, չեն բխում տեղական ինքնակառավարման սահմանադրական և կոնվենցիոնալ ինքնուրույնության սկզբունքից և նախատեսում են օրենքով չթույլատրված վերահսկողության մեխանիզմներ:
Տեղական ինքնակառավարման եվրոպական խարտիայի բացատրական զեկույցի վերաբերյալ Եվրոպայի խորհրդի Տեղական և տարածաշրջանային իշխանությունների կոնգրեսի ժամանակակից մեկնաբանության համաձայն՝ Խարտիան տեղական ինքնակառավարման մարմինների նկատմամբ միջկառավարական վերահսկողության ոլորտում ամրագրում է կարևորագույն սկզբունք․ վերահսկողության ցանկացած ձև պետք է նախատեսված լինի Սահմանադրությամբ կամ օրենքով, այսինքն՝ Խարտիան տեղական ինքնակառավարման մարմինների նկատմամբ վերահսկողության ոլորտում ներմուծում է օրինականության սկզբունքը։ Այս հույժ կարևոր սկզբունքն ունի մի շարք իրավական հետևանքներ: Նախ՝ վերահսկողության բոլոր ձևերը պարտադիր պետք է ունենան իրավական հիմք, ինչը նշանակում է, որ ad hoc բնույթի (չկարգավորված վերահսկողության) ընթացակարգերն արգելվում են։ Վերահսկողությունը չի կարող իրականացվել կամ սահմանվել վերադաս մակարդակի կողմից, առանց հստակ իրավական հիմքի։ Սրանով պայմանավորված՝ որպես ածանցյալ հետևանք, պետական իշխանության վերադաս մակարդակները չեն կարող ունենալ տեղական ինքնակառավարման մարմինների նկատմամբ ընդհանուր կամ ներհատուկ վերահսկողության լիազորություն և իրավունք ունեն կիրառելու միայն այն վերահսկողական մեթոդները, որոնք խստիվ սահմանված են օրենքով, մինչդեռ նախատեսված  կարգավորումները հակասում են թե՛ Սահմանադրությանը և թե՛ Տեղական ինքնակառավարման եվրոպական խարտիային:
Բացի այդ, ժամանակակից թվայնացումը հենվում է Agile մեթոդաբանության և Domain Driven Design (DDD) ճարտարապետության վրա, որտեղ համակարգերը ինքնադոկումենտավորվող են (Swagger): Նախնական «եռակի» թղթային հաստատումը և յուրաքանչյուր փոփոխության վերահաստատման պահանջը անհամատեղելի են դինամիկ զարգացող համայնքային ծառայությունների հետ։
Տեղական ինքնակառավարման մարմինների կողմից իրականացվող նախագծերը, ծրագրերը և վերջիններիս կողմից մատուցվող ծառայություններն  ունեն առանջնահերթ կարևորություն և սեղմ ֆինանսական ժամանակացույցեր։ Հաստատման գործընթացի հնարավոր ձգձգումը կարող է հանգեցնել գործընթացի խաթարման և համայնքի առջև դրված խնդիրների լուծման ձախողման։
Նախագծով նախատեսվում է տեղական ինքնակառավարման մարմինների լիազորությունների իրականացման բացարձակ կախվածություն արտաքին միասնական շտեմարաններից, ինչը անթույլատրելի է համայնքային ինքնուրույնության տեսանկյունից:
Ամփոփելով հայտնում ենք, որ Նախագիծն ամբողջությամբ խնդրահարույց է և սկզբունքայնորեն տեղական ինքնակառավարման մարմինների մասով ենթակա է վերանայման:
Միաժամանակ, հաշվի առնելով «Երևան քաղաքում տեղական ինքնակառավարման մասին» օրենքում փոփոխություն կատարելու մասին» և հարակից օրենքներում փոփոխություններ և լրացումներ կատարելու մասին» օրենքների նախագծերի փաթեթի վերաբերյալ 2026 թվականի հունվարի 16-ին Հայաստանի Հանրապետության վարչապետի մոտ կայացած խորհրդակցության արդյունքները և դրա շրջանակներում ձեռքբերված պայմանավորվածությունը՝ հայտնում ենք, որ տեղական ինքնակառավարման մարմինների լիազորություններին առնչվող նախագծերը մինչև ընդունվելը պետք է անցնեն կարգավորման ազդեցության գնահատում և համայնքներին վերաբերելի մասով քննարկվեն նաև բոլոր համայնքների հետ, այդ թվում նաև՝ Հայաստանի համայնքների միության հետ։
	Չի ընդունվել
Նախագիծը մշակվել է «Հանրային տեղեկությունների մասին» օրենքի 20-րդ հոդվածի 2-րդ մասով և 26-րդ հոդվածի 6-րդ մասով նախատեսված լիազորությունների շրջանակում և ուղղված է պետական տեղեկատվական համակարգի կառավարչական համակարգի կիրառման կարգի սահմանմանը։
Նախագծով նախատեսված կարգավորումները չեն սահմանում տեղական ինքնակառավարման մարմինների լիազորությունների բովանդակային սահմանափակումներ կամ նոր իրավահարաբերություններ, այլ կրում են կազմակերպչական և ընթացակարգային բնույթ՝ նպատակ ունենալով ապահովել տվյալների շտեմարանների փոխգործելիությունը, համատեղելիությունը և անվտանգության միասնական չափանիշների պահպանումը։
Միաժամանակ, Նախագծով նախատեսված հաստատման և գնահատման մեխանիզմները հանդիսանում են իրավական և տեխնիկական համապատասխանության ստուգման գործիքներ և չեն դիտվում որպես տեղական ինքնակառավարման մարմինների գործունեության նկատմամբ անհամաչափ կամ օրենքով չնախատեսված վերահսկողություն։
Նշված մեխանիզմները բխում են տվյալների փոխանակման միասնական միջավայրի ապահովման, ինչպես նաև «մեկ հարցման» սկզբունքի իրականացման անհրաժեշտությունից և կիրառվում են բոլոր սուբյեկտների նկատմամբ հավասարապես՝ անկախ դրանց կազմակերպաիրավական կարգավիճակից։
Ինչ վերաբերում է տեղական ինքնակառավարման ինքնուրույնության վերաբերյալ սահմանադրական և միջազգային իրավական հիմնավորումներին, ապա դրանք չեն բացառում պետական մակարդակով միասնական տեխնիկական և կազմակերպչական պահանջների սահմանումը՝ պայմանավորված հանրային տվյալների անվտանգ, համատեղելի և արդյունավետ կառավարման անհրաժեշտությամբ։
Հետևաբար, Նախագիծը չի հակասում Սահմանադրությանը և կիրառելի օրենսդրությանը և չի սահմանում տեղական ինքնակառավարման մարմինների նկատմամբ օրենքով չնախատեսված վերահսկողության մեխանիզմներ։

	42. ՀՀ կենտրոնական բանկ
	27․05․2026

	
	№ Մ-6119-2026

	Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» նախագծի ուսումնասիրության արդյունքում ի հայտ են եկել ստորև ներկայացված հարցերը և մե կն ա բ ան ու թյ ունն ե ր ը"
1.	 6.2 կետ, որ պետական մարմինն է սահմանելու և տրամադրելու համատեղելիության և փոխգործելիության ստանդարտները։




















2. 8-րդ կետ, ի՞նչ եղանակով է իրականացվելու հավաքագրվող տվյալների առկայության ստուգումը այլ տեղեկատվական համակարգերում։


















3. 12-րդ կետ, փաստաթղթերը ՊՏՀ ԿՀ ներկայացվելու են թվային, թե՞ թղթային եղանակով։

4. 26-րդ կետի շրջանակում առողջապահական տվյալների պահպանման և փոփոխման կարգի վերաբերյալ կարգավորումներ սահմանված չեն։ Առաջարկում ենք ներառել համապատասխան դրույթներ։
















5. Բանկային տվյալները, որպես բանկային գաղտնիք հանդիսացող տեղեկատվություն, ինչ սկզբունքներով են սահմանվելու և սահմանափակվելու։













6. 35-րդ կետ, ծանուցման եղանակները անհրաժեշտ է մանրամասնել։









7. 68-րդ կետ, արդյոք ձևաչափերը լինելու են միայն անգլերեն լեզվով՝ հիմք ընդունելով կիրառվող միջազգային ստանդարտները։
	



1. Չի ընդունվել 
Կարգով չեն սահմանվում համատեղելիության և փոխգործելիության ստանդարտները։ Համապատասխան ստանդարտների սահմանումը դուրս է սույն Կարգի կարգավորման առարկայից և իրականացվում է «Հանրային տեղեկությունների մասին» ՀՀ օրենքով և դրա հիման վրա ընդունված այլ իրավական ակտերով սահմանված լիազորությունների շրջանակում։ Օրենքը միաժամանակ սահմանում է, որ աջակցող համակարգերին ներկայացվող տեխնիկական պահանջները սահմանում է Ինքնավար մարմինը։

2. Ընդունվել է ի գիտություն
Կարգի 8-րդ կետով չի կարգավորվում տվյալների առկայության բովանդակային ստուգման մեխանիզմը։ Հավաքագրվող տվյալների առկայության ստուգումը այլ տեղեկատվական համակարգերում իրականացվում է տվյալների փոխանակման շերտի և փոխգործելիության գործող մեխանիզմների միջոցով՝ համապատասխան իրավական և տեխնիկական պահանջների պահպանմամբ։ Նման տեխնիկական գործընթացների մանրամասն նկարագրումը սույն Կարգի կարգավորման առարկա չէ։ 

3. Ընդունվել է 

4. Չի ընդունվել
Նախագծով չեն կարգավորվում առանձին ոլորտային տվյալների պահպանման կամ փոփոխման առանձնահատուկ ընթացակարգերը։ Առողջապահական տվյալների մշակման, պահպանման, հասանելիության և փոփոխման առանձնահատկությունները կարգավորվում են ոլորտային օրենսդրությամբ և անձնական տվյալների պաշտպանության վերաբերյալ կիրառելի իրավական ակտերով։ Սույն Կարգով առողջապահական տվյալների վերաբերյալ հատուկ կարգավորումների ներառումը կհանգեցնի կարգավորման շրջանակի ընդլայնման։

5. Ընդունվել է ի գիտություն
Բանկային տվյալների հասանելիության, օգտագործման և սահմանափակման հարցերը կարգավորվում են ոլորտային օրենսդրությամբ, այդ թվում՝ բանկային գաղտնիքի և անձնական տվյալների պաշտպանության վերաբերյալ իրավական ակտերով։ Սույն Կարգը չի սահմանում առանձին ռեժիմներ բանկային գաղտնիք հանդիսացող տեղեկությունների համար։

6. Ընդունվել է
Կարգի 76-րդ կետը սահմանում է, որ տվյալները ներկայացվում են էլեկտրոնային եղանակով։ Այնուամենայնիվ Կարգի 35-րդ կետի ձևակերպումը հստակեցվել է՝ ծանուցումների իրականացումը գործնականում միատեսակ ապահովելու նպատակով։

7. Ընդունվել է ի գիտություն
Կարգի 68-րդ կետը չի սահմանում ձևաչափերի լեզվական բացառիկ պահանջ։ Միջազգային ստանդարտների կիրառումը ինքնին չի ենթադրում միայն անգլերեն լեզվի օգտագործում, և ձևաչափերի լեզվական պահանջները որոշվում են կիրառվող տեխնիկական լուծումների և համապատասխան իրավական ակտերի հիման վրա։

	43. «Հայաստանի տեղեկատվական համակարգերի գործակալություն» հիմնադրամ
	

	
	№

	«Պետական տեղեկատվական համակարգի կառավարչական համակարգը ստեղծելու և դրա կիրառման կարգը հաստատելու մասին» ՀՀ կառավարության որոշման նախագծի վերաբերյալ դիտողություններ և առաջարկություններ չկան:
	Ընդունվել է ի գիտություն

	44. ՀՀ վարչապետի աշխատակազմի
իրավաբանական վարչություն
	08․06․2026

	
	№ Մ-6494-2026

	Նախագծով հաստատված հավելվածի (այսուհետ՝ Հավելված) 1-ին կետով ի թիվս այլնի սահմանվում է տվյալների շտեմարանի գրանցման ընթացակարգը, ինչը չի բխում «Հանրային տեղեկությունների մասին» օրենքի (այսուհետ՝ Օրենք) 18-րդ հոդվածի 1-ին մասի 2-րդ նախադասությունից և Օրենքի 12-րդ հոդվածի 2-րդ մասի 4-րդ նախադասությունից, որոնցում նշված է, որ տվյալների շտեմարանի գրանցման կարգը հաստատում է Ինքնավար մարմինը:
Համանման խնդիր է առկա նաև Նախագծի 10-րդ կետում, որով սահմանվում են տվյալների շտեմարանի փաստաթղթերը, ինչը չի բխում Օրենքի 14-րդ հոդվածի 4-րդ մասի 3-րդ նախադասությունից, որի համաձայն՝ մինչև տվյալների շտեմարան ստեղծելը կամ տվյալների շտեմարանում հավաքված տվյալների կազմում փոփոխություններ կամ լրացումներ կատարելը կամ տվյալների շտեմարանի աշխատանքը դադարեցնելը անհրաժեշտ տեխնիկական փաստաթղթերի ցանկը հաստատում է Ինքնավար մարմինը:
	Ընդունվել է






Ընդունվել է

	45. ՀՀ նախագահի աշխատակազմ 

	

	
	№ 

	Սահմանված ժամկետում կարծիք չի ներկայացվել։
	





